CELEX: 32019R0887
Language: et
Date: 2019-03-13 00:00:00
Title: Komisjoni delegeeritud määrus (EL) 2019/887, 13. märts 2019, Euroopa Parlamendi ja nõukogu määruse (EL, Euratom) 2018/1046 artiklis 71 osutatud avaliku ja erasektori partnerlusel põhinevate asutuste näidisfinantsmääruse kohta

29.5.2019   
               
               
                  ET
               
               
                  Euroopa Liidu Teataja
               
               
                  L 142/16
               
            
         KOMISJONI DELEGEERITUD MÄÄRUS (EL) 2019/887,
         13. märts 2019,
         Euroopa Parlamendi ja nõukogu määruse (EL, Euratom) 2018/1046 artiklis 71 osutatud avaliku ja erasektori partnerlusel põhinevate asutuste näidisfinantsmääruse kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 18. juuli 2018. aasta määrust (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (1), eriti selle artikli 71 kolmandat lõiget,
         ning arvestades järgmist:
         
                     (1)
                  
                  
                     Komisjon võttis delegeeritud määrusega (EL) nr 110/2014 (2) vastu Euroopa Parlamendi ja nõukogu määruse (EL, Euratom) nr 966/2012 (3) artiklis 209 osutatud avaliku ja erasektori partnerlusel põhinevate asutuste näidisfinantsmääruse.
                  
               
                     (2)
                  
                  
                     Määrus (EL, Euratom) nr 966/2012 on tunnistatud kehtetuks ja asendatud määrusega (EL, Euratom) 2018/1046. Seepärast on vaja võtta vastu määruse (EL, Euratom) 2018/1046 artiklis 71 osutatud avaliku ja erasektori partnerlusel põhinevate asutuste (edaspidi „PPP-asutused“) näidisfinantsmäärus.
                  
               
                     (3)
                  
                  
                     Selleks et võtta vastu reeglid, millega tagatakse liidu vahendite usaldusväärne finantsjuhtimine ning võimaldatakse PPP-asutustel võtta vastu oma finantsreeglid, on vaja vastu võtta nende asutuste näidisfinantsmäärus. PPP-asutuste finantsreeglid ei tohi lahkneda käesolevast määrusest, välja arvatud juhul, kui nende konkreetsed vajadused seda eeldavad ja kui komisjon annab selleks eelnevalt nõusoleku.
                  
               
                     (4)
                  
                  
                     PPP-asutuste näidisfinantsmäärus peaks olema kooskõlas määruse (EL, Euratom) 2018/1046 sätetega ning võimaldama täiendavat lihtsustamist ja täpsustamist, et võtta arvesse nende kohaldamisel saadud kogemusi.
                  
               
                     (5)
                  
                  
                     Euroopa Parlamendi ja nõukogu määruse (EL, Euratom) 2015/1929 (4) vastuvõtmise järel muudeti komisjoni delegeeritud määrusega (EL) 2015/2461 (5) delegeeritud määrust (EL) nr 110/2014 avaliku ja erasektori partnerlusel põhinevate asutuste näidisfinantsmääruse kohta, et ühtlustada eelarve täitmisele heakskiidu andmise, aruandluse ja välisauditi eeskirjad määruse (EL, Euratom) 2018/1046 artiklis 70 osutatud asutuste suhtes kohaldatavate eeskirjadega. PPP-asutuste suhtes kohaldatavad juhtimist, siseauditit ja aruandlust käsitlevad eeskirjad tuleks ühtlustada määruse (EL, Euratom) 2018/1046 artiklis 70 osutatud asutuste suhtes kohaldatava komisjoni delegeeritud määruse (EL) 2019/715 (6) vastavate sätetega.
                  
               
                     (6)
                  
                  
                     Kuna komisjoni delegeeritud määrus (EL) nr 1268/2012 (7) on kehtetuks tunnistatud, tuleks välja jätta PPP-asutuste suhtes kehtestatud kohustus võtta vastu oma rakenduseeskirjad.
                  
               
                     (7)
                  
                  
                     PPP-asutused peaksid koostama oma eelarve ja seda täitma vastavalt eelarve ühtsuse ja õigsuse, aastasuse, tasakaalu, arvestusühiku, kõikehaaravuse, sihtotstarbelisuse ja usaldusväärse finantsjuhtimise põhimõtetele, mis eeldab läbipaistvust ning tõhusat ja tulemuslikku sisekontrolli.
                  
               
                     (8)
                  
                  
                     Tegevuse jätkumise tagamiseks ja selleks, et siduda jooksvaid halduskulusid eelarveaasta lõpus kulukohustustega, peaksid PPP-asutused saama teatavatel tingimustel siduda selliseid kulusid ette kulukohustustega järgmiseks eelarveaastaks ettenähtud assigneeringute arvelt.
                  
               
                     (9)
                  
                  
                     PPP-asutuste eripärasid arvesse võttes peaks äriühingute sponsorlus olema nende puhul keelatud.
                  
               
                     (10)
                  
                  
                     Täpsustada tuleks tulemuspõhisuse kontseptsiooni seoses eelarvega. Tulemuspõhisus peaks olema seotud usaldusväärse finantsjuhtimise põhimõttega. Määratleda tuleks usaldusväärse finantsjuhtimise põhimõte. Assigneeringute kasutamisel tuleks luua seos ühelt poolt seatud eesmärkide ja tulemusnäitajate ning teiselt poolt tulemuste ja säästlikkuse, tõhususe ja tulemuslikkuse vahel.
                  
               
                     (11)
                  
                  
                     Selleks et tagada PPP-asutuse ülesannete täitmine ja tegevuste rakendamine, peaks tal olema võimalus sisestada vastava aasta kasutamata assigneeringud kolme järgmise eelarveaasta tulude ja kulude eelarvestusse.
                  
               
                     (12)
                  
                  
                     Peaarvepidaja ja eelarvevahendite käsutaja volitused ja kohustused on vaja kindlaks määrata, võttes arvesse PPP-asutuste avalikku ja erasektorit ühendavat olemust. Eelarvevahendite käsutajad peaksid vastutama kõikide tulu- ja kulutoimingute eest, mis sooritatakse nende järelevalve all, ja nad peaksid oma tegevusest aru andma, sealhulgas vajaduse korral distsiplinaarmenetluse raames. Vigade ja õigusnormide eiramise ennetamiseks peaksid eelarvevahendite käsutajad kehtestama mitmeaastase kontrollistrateegia, mis peaks põhinema riskidel põhinevatel ja kulutõhususe kaalutlustel.
                  
               
                     (13)
                  
                  
                     Tagamaks, et iga PPP-asutus vastutab nii oma eelarve kui ka asutuse loomise ajal püstitatud eesmärkide täitmise eest, tuleks PPP-asutustel lubada neile usaldatud ülesannete täitmisel kasutada vajaduse korral väliseid erasektori asutusi, välja arvatud juhul, kui need ülesanded hõlmavad avaliku teenuse osutamist või kaalutlusõiguse kasutamist.
                  
               
                     (14)
                  
                  
                     Assigneeringute kasutamise hõlbustamiseks ja kooskõlas usaldusväärse finantsjuhtimise põhimõttega peaks PPP-asutustel olema võimalik sõlmida talitustevahelisi kokkuleppeid kooskõlas määruse (EL, Euratom) 2018/1046 artikli 59 lõikega 3, eelkõige liidu institutsioonide ja muude liidu asutustega. Kõnealuste talitustevaheliste kokkulepete kohta tuleks tagada asjakohane aruandlus.
                  
               
                     (15)
                  
                  
                     Kulutõhususe suurendamiseks tuleks PPP-asutustele anda võimalus teenuseid jagada või kanda neid üle teisele asutusele või komisjonile, eelkõige usaldades komisjoni peaarvepidajale kõik või osa PPP-asutuse peaarvepidaja ülesannetest.
                  
               
                     (16)
                  
                  
                     Tegelike ja tajutavate huvide konfliktide ohu tuvastamiseks ja nõuetekohaseks kõrvaldamiseks tuleks PPP-asutustelt nõuda huvide konfliktide ärahoidmist ja kõrvaldamist käsitlevate reeglite vastuvõtmist. Sellistes reeglites tuleks arvesse võtta komisjoni antud suuniseid.
                  
               
                     (17)
                  
                  
                     Kehtestada tuleb põhimõtted, mida tuleb järgida kõigi PPP-asutuste tulu- ja kulutehingute puhul.
                  
               
                     (18)
                  
                  
                     Kooskõlas PPP-asutuste eripäraga peaksid nende liikmed kandma oma osa PPP-asutuse halduskuludest. PPP-asutuse kaudu toetuse saajad, kes ei ole asutuse liikmed, ei peaks selliste kulude kandmises otseselt, kaudselt ega muus vormis osalema ning neid ei peaks PPP-asutuse kaasrahastatud projektis osalemise korral kutsuma ega paluma PPP-asutuse halduskulude kandmises osalema.
                  
               
                     (19)
                  
                  
                     PPP-asutused võtavad konkreetse aasta tööprogrammi vastu sellele eelneva aasta lõpuks. Iga-aastane tööprogramm peaks sisaldama rahastatavate tegevuste kirjeldust ja märget igale tegevusele eraldatud summade kohta, samuti teavet PPP-asutusele usaldatud programmi rakendamise üldstrateegia ning tõhususe kasvu ja koostoime saavutamise strateegia kohta. Iga-aastane tööprogramm peaks sisaldama ka organisatsioonilise juhtimise strateegiat ja sisekontrollisüsteeme, sealhulgas pettusevastast strateegiat ja näidet meetmetest, millega ennetatakse huvide konflikti, õigusnormide eiramist ja pettusi käsitlevate juhtumite kordumist, eelkõige kui puudused on kaasa toonud kriitiliste soovituste esitamise.
                  
               
                     (20)
                  
                  
                     Lisaks juba väljakujunenud liidu rahalise toetuse vormidele (tegelikult kantud rahastamiskõlblike kulude hüvitamine, ühikuhinnad, kindlasummalised maksed ja ühtse määra alusel rahastamine) on asjakohane võimaldada PPP-asutustel anda abi rahastamisvahendite kaudu, mis ei ole seotud asjaomaste meetmete kuludega. Sellise rahastamisvormi kasutamine peaks põhinema teatavate tingimuste eelneval täitmisel või eelnevalt kindlaks määratud vahe-eesmärkide või tulemusnäitajate alusel mõõdetavate tulemuste saavutamisel.
                  
               
                     (21)
                  
                  
                     Liidu finantshuvide kaitsmiseks tuleks PPP-asutuste suhtes kohaldada määrusega (EL, Euratom) 2018/1046 loodud ühtset varajase avastamise ja kõrvalejätmise süsteemi käsitlevaid reegleid.
                  
               
                     (22)
                  
                  
                     PPP-asutuste juhtimise tõhustamiseks peaksid nad pettustest, finantsrikkumistest ja uurimistest komisjonile viivitamata teatama.
                  
               
                     (23)
                  
                  
                     Arvestades PPP-asutuste avalikku ja erasektorit ühendavat iseloomu ning eelkõige erasektori rahalist osalust PPP-asutuse eelarves, tuleks hankelepingute sõlmimisel võimaldada paindlikke menetlusi. Kõnealuste menetluste puhul tuleks järgida läbipaistvuse, proportsionaalsuse, võrdse kohtlemise ja mittediskrimineerimise põhimõtteid ning on võimalik kalduda kõrvale määruse (EL, Euratom) 2018/1046 sätetest. Tihedam koostöö PPP-asutuste liikmete vahel aitab eeldatavasti kaasa kaupade ja teenuste paremale ja odavamale pakkumisele, samuti hankemenetluste haldamisel liigsete kulude vältimisele. PPP-asutustel peaks seega olema samuti võimalus ilma avaliku hankemenetluseta sõlmida oma liikmete, välja arvatud Euroopa Liiduga, lepinguid selliste kaupade tarneks, teenuste osutamiseks või tööde tegemiseks, mida liikmed tarnivad, osutavad või teevad vahetult, ilma kolmandate isikute abi kasutamata.
                  
               
                     (24)
                  
                  
                     Toetusetaotluste, projektide ja pakkumuste hindamiseks ning arvamuste ja nõuannete esitamiseks erijuhtudel peaks PPP-asutustel olema võimalik kasutada väliseksperte. Eksperdid tuleb valida kooskõlas mittediskrimineerimise, võrdse kohtlemise ja huvide konflikti puudumise põhimõtetega.
                  
               
                     (25)
                  
                  
                     Selleks et tagada kooskõla otseselt komisjoni hallatavate meetmetega, tuleks toetuste ja auhindade andmisel kohaldada määruse (EL, Euratom) 2018/1046 asjakohaseid sätteid, võttes siiski arvesse võimalikke erisätteid, mis on sätestatud PPP-asutuse asutamisaktis või selle programmi alusaktis, mille rakendamine PPP-asutusele on usaldatud.
                  
               
                     (26)
                  
                  
                     Tulenevalt Euroopa Parlamendi ja nõukogu määruse (EL, Euratom) nr 883/2013 (8) artikli 8 lõikest 1 edastavad PPP-asutused viivitamata Euroopa Pettustevastasele Ametile mis tahes teabe võimaliku pettuse, korruptsiooni või muu liidu finantshuve kahjustava ebaseadusliku tegevuse juhtumi kohta. Tulenevalt nõukogu määruse (EL) 2017/1939 (9) artikli 24 lõikest 1 teavitavad PPP-asutused Euroopa Prokuratuuri põhjendamatu viivituseta igast kuriteost, mille puhul viimane võib teostada oma pädevust kooskõlas kõnealuse määrusega. PPP-asutuste juhtimise tõhustamiseks peaksid nad pettustest, finantsrikkumistest ja uurimistest viivitamata teatama ka komisjonile. Komisjon ja PPP-asutused peaksid kehtestama menetlused, millega nõuetekohaselt kaitstakse isikuandmeid ning tagatakse teadmisvajaduse põhimõtte järgimine sellise teabe edastamisel, mis on seotud arvatavate pettusejuhtumite ja muude finantsrikkumistega ning pooleliolevate või lõpetatud uurimistega.
                  
               
                     (27)
                  
                  
                     Delegeeritud määrus (EL) nr 110/2014 tuleks kehtetuks tunnistada. Viidet kehtetuks tunnistatud määrusele tuleks käsitada viitena käesolevale määrusele.
                  
               
                     (28)
                  
                  
                     Selleks et PPP-asutused jõuaksid muudetud finantsmäärused aegsasti 1. septembriks 2019 vastu võtta ning et PPP-asutused saaksid kasu lihtsustamisest ja määrusega (EL, Euratom) 2018/1046 ühtlustamisest, peaks käesolev määrus jõustuma kiiremas korras,
                  
               ON VASTU VÕTNUD KÄESOLEVA MÄÄRUSE:
         1. PEATÜKK
         
            KOHALDAMISALA
         
         
            Artikkel 1
            Reguleerimisese
            Käesoleva määrusega kehtestatakse olulised põhimõtted, mille alusel määruse (EL, Euratom) 2018/1046 artiklis 71 osutatud avaliku ja erasektori partnerlusel põhinevad asutused (edaspidi „PPP-asutused“) võtavad vastu oma finantsreeglid. PPP-asutuste finantsreeglid ei tohi lahkneda käesolevast määrusest, välja arvatud juhul, kui nende konkreetsed vajadused seda eeldavad ja kui komisjon annab selleks eelnevalt nõusoleku vastavalt määruse (EL, Euratom) 2018/1046 artikli 71 neljandale lõigule. PPP-asutus avaldab oma finantsreeglid oma veebisaidil.
         
         
            Artikkel 2
            Mõisted
            Käesolevas määruses kasutatakse järgmisi mõisteid:
            1)   „juhatus“– PPP-liidu asutuse peamine organ, mis vastutab otsuste tegemise eest finants- ja eelarveküsimustes, olenemata nimetusest, mis sellele PPP-asutuse asutamisaktiga on antud;
            2)   „direktor“– isik, kes eelarvevahendite käsutajana vastutab juhatuse otsuste ning PPP-asutuse eelarve täitmise eest, olenemata nimetusest, mis talle PPP-asutuse asutamisaktiga on antud;
            3)   „liige“– PPP-asutuse liige selle asutamisakti kohaselt;
            4)   „asutamisakt“– liidu õigusakt, millega reguleeritakse PPP-asutuse loomise ja tegevuse põhiaspekte.
            Määruse (EL, Euratom) 2018/1046 artiklit 2 kohaldatakse mutatis mutandis.
         
         
            Artikkel 3
            Eelarve sisu
            PPP-asutuse eelarves prognoositakse ja kiidetakse heaks igaks eelarveaastaks kõik PPP-asutusele vajalikuks peetavad tulud ja kulud. See koosneb järgmisest:
            
                        a)
                     
                     
                        PPP-asutuse tulud, sealhulgas:
                        
                                    i)
                                 
                                 
                                    liikmete rahaline osalus halduskulude katteks;
                                 
                              
                                    ii)
                                 
                                 
                                    liikmete rahaline osalus tegevuskulude katteks;
                                 
                              
                                    iii)
                                 
                                 
                                    tulud, mis on assigneeritud konkreetsete kulude katteks;
                                 
                              
                                    iv)
                                 
                                 
                                    PPP-asutuse teenitud tulu;
                                 
                              
                  
                        b)
                     
                     
                        PPP-asutuse kulud, sealhulgas halduskulud.
                     
                  
         2. PEATÜKK
         
            EELARVEPÕHIMÕTTED
         
         
            Artikkel 4
            Eelarvepõhimõtete järgimine
            PPP-asutuse eelarve koostatakse ja seda täidetakse kooskõlas ühtsuse, eelarve õigsuse, aastasuse, tasakaalu, arvestusühiku, kõikehaaravuse, sihtotstarbelisuse, usaldusväärse finantsjuhtimise ning läbipaistvuse põhimõtetega, nagu need on sätestatud käesolevas määruses.
         
         
            Artikkel 5
            Ühtsuse ja eelarve õigsuse põhimõtted
            
               1.   Kõik tulud ja kulud kantakse mõnele eelarvereale PPP-asutuse eelarves.
            
            
               2.   Kulukohustusi, mis ületavad PPP-asutuse eelarves heakskiidetud assigneeringuid, ei tohi võtta ega heaks kiita.
            
            
               3.   PPP-asutuse eelarvesse võib kanda üksnes need assigneeringud, mis vastavad vajalikuks peetavatele kuludele.
            
            
               4.   PPP-asutuse eelarvest tehtud eelmaksetelt kogunenud intressid ei kuulu tasumisele PPP-asutusele.
            
         
         
            Artikkel 6
            Aastasuse põhimõte
            
               1.   PPP-asutuse eelarvesse kantud assigneeringud kiidetakse heaks eelarveaastaks, mis kestab 1. jaanuarist 31. detsembrini.
            
            
               2.   Kulukohustuste assigneeringud hõlmavad eelarveaastal võetud juriidiliste kohustuste koguväärtust.
            
            
               3.   Maksete assigneeringud hõlmavad makseid, mis tehakse eelarveaastal või eelnevatel eelarveaastatel võetud juriidiliste kohustuste täitmiseks.
            
            
               4.   Haldusassigneeringute puhul ei tohi kulud ületada eelarveaasta eeldatavat tulu, millele on osutatud artikli 3 punkti a alapunktis i.
            
            
               5.   Arvestades PPP-asutuse vajadusi, võib kasutamata assigneeringud kanda tulude ja kulude eelarvestusse kuni kolme järgmise eelarveaasta jooksul. Neid assigneeringuid tuleb kasutada esimesena.
            
            
               6.   Lõiked 1–5 ei takista mitut eelarveaastat hõlmavate meetmete eelarveliste kulukohustuste jaotamist mitme eelarveaasta peale aastasteks osamakseteks, kui asutamisaktis on nii ette nähtud või kui need on seotud halduskuludega.
            
         
         
            Artikkel 7
            Assigneeringute sidumine kulukohustustega
            
               1.   Eelarvesse kantud assigneeringud võib kulukohustustega siduda alates 1. jaanuarist pärast seda, kui PPP-asutuse eelarve on lõplikult vastu võetud.
            
            
               2.   Alates eelarveaasta 15. oktoobrist võidakse jooksvaid halduskulusid siduda ette kulukohustustega järgnevaks eelarveaastaks ettenähtud assigneeringute arvelt, tingimusel et need on PPP-asutuse viimases nõuetekohaselt vastuvõetud eelarves heaks kiidetud, ning üksnes kuni ühe neljandiku ulatuses juhatuse poolt jooksva eelarveaasta jaoks ette nähtud koguassigneeringutest.
            
         
         
            Artikkel 8
            Tasakaalu põhimõte
            
               1.   Tulud ja maksete assigneeringud peavad olema tasakaalus.
            
            
               2.   Kulukohustuste assigneeringud ei tohi ületada asjaomast iga-aastast liidu rahalist toetust, nagu on sätestatud komisjoniga sõlmitud vahendite iga-aastase ülekandmise lepingus, ning lisaks sellele teistelt liikmetelt saadavat iga-aastast rahalist osalust, mis tahes muud artiklis 3 osutatud tulusid ja artikli 6 lõikes 5 osutatud kasutamata assigneeringuid.
            
            
               3.   PPP-asutused ei saa oma eelarve raames laenu võtta.
            
            
               4.   Kui eelarve täitmise tulemus on positiivne, siis kantakse see järgmise eelarveaasta eelarvesse tuluna.
               Kui eelarve täitmise tulemus on negatiivne, kantakse see järgmise eelarveaasta eelarvesse maksete assigneeringuna.
            
         
         
            Artikkel 9
            Arvestusühiku põhimõte
            PPP-asutuse eelarve koostatakse ja seda täidetakse ning selle raamatupidamisaruandlus toimub eurodes. Rahavoogude puhul võib peaarvepidaja teha tehinguid PPP-asutuse finantsreeglites sätestatust erinevates vääringutes.
         
         
            Artikkel 10
            Kõikehaaravuse põhimõte
            
               1.   Ilma et see piiraks lõike 2 kohaldamist, katab kogutulu maksete assigneeringute kogusumma. Kõik tulud ja kulud kirjendatakse täies mahus neid vastastikku korrigeerimata, kohaldades PPP-asutuse finantsreeglite erisätteid juhtudel, kui maksetaotlusest, mis sel juhul tuleb maksta netosummas, võib teha mahaarvamisi.
            
            
               2.   Sihtotstarbelised tulud, nagu tulu fondidelt, toetused, kinked ja annakud, kasutatakse konkreetsete kululiikide rahastamiseks.
            
            
               3.   Direktor võib vastu võtta kõik PPP-asutusele tehtud annetused, eelkõige tulu fondidest, toetustest, kingetest ja annakutest.
               Selliste annetuste vastuvõtmise, millega võib kaasneda märkimisväärne rahaline tasu, peab eelnevalt heaks kiitma juhatus, kes teeb otsuse kahe kuu jooksul alates talle taotluse esitamisest. Kui juhatus selle aja jooksul otsust ei tee, loetakse annetus vastuvõetuks.
               Summa, millest suuremat rahalist tasu peetakse märkimisväärseks, määratakse juhatuse otsusega.
            
         
         
            Artikkel 11
            Äriühingute sponsorlus
            Määruse (EL, Euratom) 2018/1046 artiklit 26 PPP-asutuste suhtes ei kohaldata.
         
         
            Artikkel 12
            Sihtotstarbelisuse põhimõte
            
               1.   Assigneeringud kantakse eelarvesse sihtotstarbelistena vähemalt jaotiste ja peatükkide kaupa.
            
            
               2.   Direktor võib assigneeringuid ümber paigutada:
               
                           a)
                        
                        
                           ühest jaotisest teise maksimaalselt 10 % ulatuses eelarveaasta assigneeringutest, mis on kantud reale, kust ümberpaigutus tehakse;
                        
                     
                           b)
                        
                        
                           ühest peatükist teise ja iga peatüki piires ilma piiranguteta.
                        
                     
            
               3.   Lõikes 2 nimetatud piirmäära ületamisel võib direktor ühest jaotisest teise ümberpaigutuste tegemiseks esitada ettepaneku juhatusele. Juhatusel on kavandatud ümberpaigutuste vaidlustamiseks aega kolm nädalat. Selle ajavahemiku möödumisel loetakse kavandatud ümberpaigutused heakskiidetuks.
            
            
               4.   Direktor teavitab juhatust niipea kui võimalik kõikidest lõike 2 alusel tehtud ümberpaigutustest.
            
         
         
            Artikkel 13
            Usaldusväärse finantsjuhtimise põhimõte ja tulemuspõhisus
            
               1.   Assigneeringuid kasutatakse kooskõlas usaldusväärse finantsjuhtimise põhimõttega ning sellest lähtuvalt hallatakse neid järgmisi põhimõtteid austades:
               
                           a)
                        
                        
                           säästlikkuse põhimõte, mille kohaselt tehakse vahendid, mida asjaomane PPP-asutus oma tegevuses kasutab, õigel ajal kättesaadavaks ning mille kohaselt on nende kogus ja kvaliteet sobivad ja nende hind võimalikult soodne;
                        
                     
                           b)
                        
                        
                           tõhususe põhimõte, mis käsitleb parimat võimalikku suhet kasutatud vahendite, läbiviidud tegevuse ja eesmärkide saavutamise vahel;
                        
                     
                           c)
                        
                        
                           tulemuslikkuse põhimõte, mis käsitleb seda, kui suures ulatuses on seatud eesmärgid läbiviidud tegevustega saavutatud.
                        
                     
            
               2.   Usaldusväärse finantsjuhtimise põhimõtte kohaselt keskendutakse assigneeringute kasutamisel tulemuspõhisusele ja sel eesmärgil:
               
                           a)
                        
                        
                           määratakse tegevuse eesmärgid eelnevalt kindlaks;
                        
                     
                           b)
                        
                        
                           jälgitakse eesmärkide saavutamise edenemist tulemusnäitajate abil;
                        
                     
                           c)
                        
                        
                           antakse Euroopa Parlamendile ja nõukogule artikli 16 lõike 2 punkti d ja artikli 23 lõike 2 kohaselt aru nende eesmärkide saavutamisel tehtud edusammudest ja tekkinud probleemidest.
                        
                     
            
               3.   Kui see on asjakohane, määratakse kõikidele PPP-asutuse eelarvega hõlmatud tegevusvaldkondadele kindlaks konkreetsed, mõõdetavad, saavutatavad, realistlikud ja tähtajalised eesmärgid, millele on osutatud lõigetes 1 ja 2, ning asjakohased, heakskiidetud, usaldusväärsed, lihtsad ja töökindlad näitajad. Direktor esitab näitajaid käsitleva teabe igal aastal juhatusele hiljemalt PPP-asutuse eelarveprojektile lisatud dokumentide esitamise ajal.
            
            
               4.   Juhul kui asutamisaktis ei ole ette nähtud, et hindamise teeb komisjon, teostab PPP-asutus otsustamisprotsessi parandamiseks hindamise, sealhulgas järelhindamine, mis on proportsionaalne eesmärkide ja kuludega. Hindamise tulemused esitatakse juhatusele.
            
            
               5.   Järelhindamiste käigus hinnatakse tegevuse tulemusi, sealhulgas selliseid aspekte nagu tulemuslikkus, tõhusus, sidusus, asjakohasus ja ELi lisaväärtus. Järelhindamised põhinevad järelevalvekorra ja asjaomase meetme jaoks kindlaks määratud näitajate põhjal saadud teabel. Neid tehakse vähemalt kord iga mitmeaastase finantsraamistiku perioodi vältel ja võimaluse korral piisava aja tagant, et hindamistulemusi saaks võtta arvesse eelhindamistes või mõjuhinnangutes, mis toetavad seotud programmide ja tegevuste ettevalmistamist.
            
         
         
            Artikkel 14
            Eelarve täitmise sisekontroll
            
               1.   Usaldusväärse finantsjuhtimise põhimõtte kohaselt täidetakse PPP-asutuse eelarvet tulemuslikku ja tõhusat sisekontrolli rakendades.
            
            
               2.   PPP-asutuse eelarve täitmisel kohaldatakse sisekontrolli kõigil juhtimistasanditel ning see on loodud piisava kindluse tagamiseks järgnevate eesmärkide saavutamisel:
               
                           a)
                        
                        
                           tegevuse tulemuslikkus, tõhusus ja säästlikkus;
                        
                     
                           b)
                        
                        
                           aruandluse usaldusväärsus;
                        
                     
                           c)
                        
                        
                           vara ja teabe säilimine;
                        
                     
                           d)
                        
                        
                           pettuste ja õigusnormide eiramise ennetamine, tuvastamine ja korrigeerimine ning järelmeetmete võtmine;
                        
                     
                           e)
                        
                        
                           raamatupidamisarvestuse aluseks olevate tehingute seaduslikkuse ja korrektsusega seotud riskide piisav juhtimine, arvestades programmide mitmeaastast iseloomu ja asjaomaste maksete laadi.
                        
                     
            
               3.   Tulemuslik ja tõhus sisekontroll põhineb parimatel rahvusvahelistel tavadel ja komisjoni poolt oma talituste jaoks kehtestatud sisekontrolliraamistikul ning hõlmab eelkõige määruse (EL, Euratom) 2018/1046 artikli 36 lõigetes 3 ja 4 sätestatud elemente.
            
         
         
            Artikkel 15
            Läbipaistvuse põhimõte
            
               1.   PPP-asutuse eelarve koostatakse ja seda täidetakse ning raamatupidamise aastaaruanne esitatakse kooskõlas läbipaistvuse põhimõttega.
            
            
               2.   PPP-asutuse eelarve, sealhulgas ametikohtade loetelu, ja paranduseelarved ning artikli 17 lõikes 1 sätestatud kohandused avaldatakse vastuvõetud kujul PPP-asutuse veebisaidil nelja nädala jooksul pärast nende vastuvõtmist ning edastatakse komisjonile ja kontrollikojale.
            
            
               3.   PPP-asutus avaldab oma veebisaidil standardesitusviisi kohaselt hiljemalt vahendite juriidiliste kohustustega sidumise eelarveaastale järgneva aasta 30. juunil teabe PPP-asutuse eelarvest rahastatavate vahendite saajate kohta, sealhulgas niisuguste ekspertide kohta, kellega on sõlmitud leping vastavalt käesoleva määruse artiklile 44 kooskõlas määruse (EL, Euratom) 2018/1046 artikliga 38, võttes samal ajal arvesse erisätteid, mis on sätestatud selle programmi alusaktis, mille rakendamine PPP-asutusele on usaldatud.
               Avaldatud teave peab olema hõlpsalt leitav, läbipaistev ja terviklik. Teabe avaldamisel tuleb lähtuda konfidentsiaalsus- ja turvalisusnõuetest, eelkõige isikuandmete kaitset käsitlevatest nõuetest, mis on sätestatud Euroopa Parlamendi ja nõukogu määruses (EL) 2018/1725 (10).
            
         
         3. PEATÜKK
         
            FINANTSPLANEERIMINE
         
         
            Artikkel 16
            Tulude ja kulude eelarvestus
            
               1.   PPP-asutus saadab komisjonile ja teistele liikmetele hiljemalt PPP-asutuse eelarve täitmise aastale eelneva aasta 31. jaanuariks tulude ja kulude eelarvestuse ning selle aluseks olevad üldsuunised koos artikli 33 lõikes 4 osutatud iga-aastase tööprogrammi kavandiga. Selle võtab vastu juhatus PPP-asutuse asutamisaktiga ettenähtud korras.
            
            
               2.   PPP-asutuse tulude ja kulude eelarvestus peab sisaldama:
               
                           a)
                        
                        
                           eelarveassigneeringute kohaselt lubatud alaliste ja ajutiste ametikohtade hinnangulist arvu jaotatuna tegevusüksuste ja palgaastmete kaupa, samuti lepinguliste töötajate ning riiklike lähetatud ekspertide hinnangulist arvu väljendatuna täistööaja ekvivalendina;
                        
                     
                           b)
                        
                        
                           uute ametikohtade loomise taotluse põhjendust, kui ametikohtade arv muutub;
                        
                     
                           c)
                        
                        
                           maksete ja laekumiste kvartalikalkulatsiooni;
                        
                     
                           d)
                        
                        
                           teavet kõigi seatud eesmärkide saavutamisel tehtud edusammude kohta;
                        
                     
                           e)
                        
                        
                           eesmärke eelarveaastaks, millega hinnang on seotud, näidates ära kõik konkreetsed eelarvega seotud vajadused nende eesmärkide saavutamiseks;
                        
                     
                           f)
                        
                        
                           PPP-asutuse eelmise eelarveaasta halduskulusid ja täidetud eelarvet;
                        
                     
                           g)
                        
                        
                           liikmete, väljaarvatud liidu rahalise osaluse suurust aastal N – 1 ja mitterahalise osaluse väärtust;
                        
                     
                           h)
                        
                        
                           teavet kasutamata assigneeringute kohta, mis on kantud iga aasta tulude ja kulude eelarvestuses vastavalt artikli 6 lõikele 5.
                        
                     
         
         
            Artikkel 17
            Eelarve koostamine
            
               1.   Kooskõlas PPP-asutuse asutamisaktiga võtab juhatus vastu PPP-asutuse eelarve ja ametikohtade loetelu, mis sisaldab tegevusüksuste ja palgaastmete kaupa jaotatud alaliste ja ajutiste ametikohtade arvu ning mida täiendab lepinguliste töötajate ja riikide lähetatud ekspertide arv väljendatuna täistööaja ekvivalendina. Üksikasjalikud sätted võidakse kehtestada PPP-asutuse finantsreeglites. PPP-asutuse eelarve, sealhulgas ametikohtade loetelu muutmiseks tuleb võtta vastu PPP-asutuse paranduseelarve, kasutades sama menetlust kui PPP-asutuse esialgse eelarve puhul. PPP-asutuse eelarvet ja vajaduse korral paranduseelarveid kohandatakse eesmärgiga võtta arvesse Euroopa Liidu eelarves sätestatud liidu rahalise toetuse suurust. Iga konkreetse aasta eelarve võetakse vastu eelneva aasta lõpuks.
            
            
               2.   PPP-asutuse eelarve koosneb tulude eelarvestusest ja kulude eelarvestusest.
            
            
               3.   PPP-asutuse eelarves märgitakse:
               
                           a)
                        
                        
                           tulude eelarvestuses:
                           
                                       i)
                                    
                                    
                                       PPP-asutuse tulude eelarvestus asjaomasel eelarveaastal (edaspidi „eelarveaasta n“);
                                    
                                 
                                       ii)
                                    
                                    
                                       eelarveaasta N – 1 tulude eelarvestus ja eelarveaasta N – 2 tulud;
                                    
                                 
                                       iii)
                                    
                                    
                                       asjakohased märkused iga tulude rea kohta;
                                    
                                 
                     
                           b)
                        
                        
                           kulude eelarvestuses:
                           
                                       i)
                                    
                                    
                                       eelarveaasta n kulukohustuste ja maksete assigneeringud;
                                    
                                 
                                       ii)
                                    
                                    
                                       eelnenud eelarveaasta kulukohustuste assigneeringud ja maksete assigneeringud, eelarveaastal N – 2 võetud kulukohustused ja makstud kulud, kusjuures viimast väljendatakse ka protsendina PPP-asutuse aasta n eelarvest;
                                    
                                 
                                       iii)
                                    
                                    
                                       kokkuvõte nende järgmistel eelarveaastatel tehtavate maksete ajakavast, mis tuleb teha varasematel eelarveaastatel võetud eelarveliste kulukohustuste täitmiseks;
                                    
                                 
                                       iv)
                                    
                                    
                                       asjakohased selgitused iga alajaotise kohta.
                                    
                                 
                     
            
               4.   Ametikohtade loetelus esitatakse eelarveaastaks lubatud ametikohtade arvu kõrval ka eelnevaks aastaks lubatud ametikohtade arv ning tegelikult täidetud ametikohtade arv. Sama teave esitatakse ajutiste ametikohtade ning lepinguliste töötajate ja riikide lähetatud ekspertide kohta.
            
         
         4. PEATÜKK
         
            FINANTSJUHTIMISES OSALEJAD
         
         
            Artikkel 18
            Ülesannete lahusus
            
               1.   Eelarvevahendite käsutaja ja peaarvepidaja ülesanded seisavad üksteisest lahus ja need on üksteist välistavad.
            
            
               2.   Iga PPP-asutus annab igale finantsjuhtimises osalejale tema ülesannete täitmiseks vajalikud vahendid ja ametijuhendi, milles on üksikasjalikult kirjeldatud tema ülesandeid, õigusi ja kohustusi.
            
         
         
            Artikkel 19
            Eelarve täitmine kooskõlas usaldusväärse finantsjuhtimise põhimõttega
            
               1.   Eelarvevahendite käsutaja ülesandeid täidab direktor. Direktor täidab PPP-asutuse eelarvet nii tulude kui ka kulude osas PPP-asutuse finantsreeglite ja usaldusväärse finantsjuhtimise põhimõtte kohaselt omal vastutusel ja heakskiidetud assigneeringute piires, sealhulgas tagades aruandluse tulemuste kohta. Direktor vastutab seaduslikkuse ja korrektsuse ning liidu vahendite saajate võrdse kohtlemise nõuete täitmise tagamise eest.
               PPP-asutus osaleb Euroopa Pettustevastase Ameti (OLAF) pettustevastases võitluses, ilma et see piiraks eelarvevahendite käsutaja ülesannete täitmist pettuste ja õigusnormide eiramise ennetamise ja tuvastamise valdkonnas.
            
            
               2.   Kooskõlas PPP-asutuse finantsreeglites sätestatud tingimustega võib direktor delegeerida eelarve täitmisega seotud volitused nõukogu määrusega (EMÜ, Euratom, ESTÜ) nr 259/68 (11) (edaspidi „personalieeskirjad“) sätestatud Euroopa Liidu ametnike personalieeskirjade ning liidu muude teenistujate teenistustingimuste alusel töötavatele PPP-asutuse töötajatele, kui neid kohaldatakse PPP-asutuse töötajate suhtes. Volitatud isikud võivad tegutseda ainult neile sõnaselgelt antud volituste piires.
            
         
         
            Artikkel 20
            Eelarvevahendite käsutaja volitused ja ülesanded
            
               1.   Direktor täidab PPP-asutuse eelarvet tema alluvusse kuuluvate talituste abil.
            
            
               2.   PPP-asutused võivad oma assigneeringute kasutamise hõlbustamiseks sõlmida määruse (EL, Euratom) 2018/1046 artiklis 59 osutatud talitlustevahelisi kokkuleppeid.
            
            
               3.   Tehnilised erialased ülesanded ning haldus-, ettevalmistus- või abiülesanded, mis ei hõlma avaliku võimu teostamist ega kaalutlusõiguse kasutamist, võib lepinguga anda asutusevälistele erasektori üksustele, kui see osutub möödapääsmatuks.
            
            
               4.   Direktor kehtestab kooskõlas juhatuse vastuvõetud miinimumnõuete ja põhimõtetega komisjoni poolt oma talituste jaoks kehtestatud nõuete alusel organisatsioonilise struktuuri ja sisekontrollisüsteemi, mis sobib direktori ülesannete täitmiseks, võttes nõuetekohaselt arvesse juhtimiskeskkonna ja rahastatavate meetmete laadiga seotud riske. Kõnealuse struktuuri ja süsteemide kehtestamist peab toetama riskianalüüs, milles võetakse arvesse struktuuri ja süsteemide kulutõhusust ning tulemuslikkuse kaalutlusi.
               Direktor võib oma talitustes määrata ametisse spetsialiste ja nõustajaid, kelle ülesanne on aidata tal juhtida oma tegevusega seotud riske.
            
            
               5.   Direktor loob eelarve täitmisega seotud tõendavate originaaldokumentide säilitamiseks paberkandjal põhinevad või elektroonilised süsteemid. Neid dokumente tuleb säilitada vähemalt viis aastat alates otsuse kuupäevast, mil Euroopa Parlament on andnud heakskiidu selle eelarveaasta eelarve täitmisele, millega need dokumendid seonduvad. Kui tõendavates dokumentides sisalduvad isikuandmed ei ole vajalikud kontrolli või auditeerimise eesmärgil, kustutatakse need võimaluse korral. Andmete säilitamise suhtes kohaldatakse määruse (EL) 2018/1725 artiklit 88.
            
         
         
            Artikkel 21
            Eelkontroll
            
               1.   Vigade ja õigusnormide eiramise ennetamiseks enne toimingute heakskiitmist ning eesmärkide saavutamata jätmise riskide leevendamiseks tehakse iga toimingu suhtes vähemalt eelkontroll, mis on seotud toimingu tegevuslike ja finantsaspektidega, tuginedes mitmeaastasele kontrollistrateegiale, milles võetakse arvesse riske.
               Eelkontrollide sageduse ja põhjalikkuse määrab kindlaks vastutav eelarvevahendite käsutaja oma riskianalüüsi alusel, võttes arvesse nii varasemate kontrollide tulemusi kui ka riskidel põhinevaid ja kulutõhususe kaalutlusi. Kahtluse korral taotleb asjaomase toimingu valideerimise eest vastutav eelarvevahendite käsutaja eelkontrolli raames lisateavet või korraldab kohapealse kontrolli, et saada piisav kindlus.
               Iga toimingu puhul peab toimingut kontrolliv töötaja olema toimingu algatanud töötajast erinev isik. Toimingut kontrolliv töötaja ei tohi olla toimingu algatanud töötaja alluv.
            
            
               2.   Eelkontroll hõlmab toimingu algatamist ja kontrolli.
               Toimingu algatamine ja kontroll on eraldiseisvad ülesanded.
            
            
               3.   Toimingu algatamise all mõistetakse kõiki tegevusi, millega vastutav eelarvevahendite käsutaja valmistab ette PPP-asutuse eelarve täitmise toimingut.
            
            
               4.   Eelkontrolli käigus kontrollitakse nõutavate tõendavate dokumentide ja muu kättesaadava teabe ühtsust.
               Eelkontrolli eesmärk on kindlaks teha, et:
               
                           a)
                        
                        
                           kulud on nõuetekohased ja kooskõlas kohaldatavate sätetega;
                        
                     
                           b)
                        
                        
                           kohaldatud on artiklis 13 nimetatud usaldusväärse finantsjuhtimise põhimõtet.
                        
                     Kontrolli eesmärgil võib vastutav eelarvevahendite käsutaja käsitada ühe tehinguna mitut sarnast üksikut tehingut, mis seonduvad töötajate tavapäraste palga- ja pensionikuludega ning lähetus- ja ravikulude hüvitamisega.
            
         
         
            Artikkel 22
            Järelkontroll
            
               1.   Eelarvevahendite käsutaja võib sisse seada järelkontrollid, et tuvastada ja kõrvaldada pärast toimingute heakskiitmist nendega seotud vead ja õigusnormide eiramised. Kõnealuseid kontrolle võib olenevalt riskidest korraldada pisteliselt ja nendes võetakse arvesse varasemate kontrollide tulemusi ning kulutõhususe ja tulemuslikkuse kaalutlusi.
               Järelkontrolli võib teha dokumentide alusel ja vajaduse korral kohapeal.
            
            
               2.   Järelkontrolli teevad eelkontrolli eest vastutavatest töötajatest erinevad töötajad. Järelkontrolli eest vastutavad töötajad ei tohi olla eelkontrolli eest vastutavate töötajate alluvad.
               Vastutavatel eelarvevahendite käsutajatel ja eelarve täitmise eest vastutavatel töötajatel peavad olema vajalikud kutseoskused.
            
         
         
            Artikkel 23
            Iga-aastane konsolideeritud tegevusaruanne
            
               1.   Eelarvevahendite käsutaja annab igal aastal juhatusele oma ülesannete täitmisest aastal N – 1 aru iga-aastase konsolideeritud tegevusaruande vormis, mis sisaldab:
               
                           a)
                        
                        
                           teavet järgmise kohta:
                           
                                       i)
                                    
                                    
                                       teave artiklis 33 osutatud iga-aastases tööprogrammis seatud eesmärkide ja tulemuste saavutamise kohta seatud tulemusnäitajate alusel;
                                    
                                 
                                       ii)
                                    
                                    
                                       PPP-asutuse aasta tööprogrammi rakendamine, eelarve täitmine ja personali kasutamine;
                                    
                                 
                                       iii)
                                    
                                    
                                       organisatsiooniline juhtimine ning sisekontrollisüsteemide tulemuslikkus ja tõhusus, sealhulgas pettustevastase strateegia rakendamine, kokkuvõte siseaudiitori tehtud siseauditite arvu ja liigi kohta, siseauditi üksused, esitatud soovitused ja nende soovituste ning eelnevate aastate soovituste alusel võetud meetmed vastavalt artiklites 28 ja 30 osutatule;
                                    
                                 
                                       iv)
                                    
                                    
                                       kontrollikoja märkused ja nende märkuste alusel võetud meetmed;
                                    
                                 
                                       v)
                                    
                                    
                                       kooskõlas artikli 20 lõikega 2 sõlmitud talitustevahelised kokkulepped;
                                    
                                 
                     
                           b)
                        
                        
                           eelarvevahendite käsutaja kinnitust, milles ta teatab, et kui määratletud kulu- ja tuluvaldkondadega seotud võimalikes reservatsioonides ei ole täpsustatud teisiti, võib ta piisava kindlusega kinnitada, et:
                           
                                       i)
                                    
                                    
                                       aruandes esitatud teave annab õige ja õiglase ülevaate;
                                    
                                 
                                       ii)
                                    
                                    
                                       aruandes kirjeldatud tegevuste jaoks eraldatud vahendeid on kasutatud ettenähtud eesmärkidel ja kooskõlas usaldusväärse finantsjuhtimise põhimõttega;
                                    
                                 
                                       iii)
                                    
                                    
                                       kehtestatud kontrollimenetlus annab vajaliku tagatise seoses raamatupidamiskontode aluseks olevate tehingute seaduslikkuse ja korrektsusega.
                                    
                                 
                     
            
               2.   Iga-aastases konsolideeritud tegevusaruandes esitatakse tegevuse tulemused, võrreldes neid seatud eesmärkide ja tulemuslikkuse kaalutlustega, esitatakse tegevusega seotud riskid ning kirjeldatakse vahendite kasutamist ning sisekontrollisüsteemide tulemuslikkust ja tõhusust, sealhulgas antakse üldine hinnang kontrolliga kaasnevatele kuludele ja neist saadavale kasule.
               Konsolideeritud aastaaruanne esitatakse hindamiseks juhatusele.
            
            
               3.   Juhatus esitab hiljemalt iga aasta 1. juuliks iga-aastase konsolideeritud tegevusaruande koos hinnanguga kontrollikojale, komisjonile, Euroopa Parlamendile ja nõukogule.
            
            
               4.   Nõuetekohaselt põhjendatud juhtudel võib asutamisaktis sätestada täiendavaid aruandlusnõudeid, eelkõige juhul, kui aruandlus on vajalik selle valdkonna laadi tõttu, kus PPP-asutus tegutseb.
            
            
               5.   Iga-aastane tegevusaruanne avaldatakse pärast juhatuse hinnangu saamist PPP-asutuse veebisaidil.
            
         
         
            Artikkel 24
            Liidu finantshuvide kaitse
            
               1.   Kui töötaja, kes osaleb finantsjuhtimises ja tehingute kontrollimises, leiab, et otsus, mille kohaldamist või millega nõustumist tema ülemus temalt nõuab, on eeskirjavastane või vastuolus usaldusväärse finantsjuhtimise põhimõtete või kutse-eeskirjadega, mida kõnealune töötaja peab täitma, teatab ta sellest direktorit, kes juhul, kui teave on edastatud kirjalikult, vastab kirjalikult. Kui direktor ei võta juhtumi asjaolusid arvestades mõistliku aja jooksul, kuid igal juhul hiljemalt kuu aja jooksul meetmeid, või juhul, kui ta kinnitab algset otsust või juhist ja töötaja leiab, et selline kinnitus ei lahenda tema tõstatatud probleemi mõistlikult, teavitab asjaomane töötaja sellest kirjalikult määruse (EL, Euratom) 2018/1046 artiklis 143 osutatud asjaomast toimkonda ja juhatust.
            
            
               2.   Ebaseadusliku tegevuse, pettuse või korruptsiooni korral, mis võib kahjustada liidu, PPP-asutuse või selle liikmete huve, teavitab asjaomane töötaja või muu teenistuja, sealhulgas PPP-asutuse juurde lähetatud riiklik ekspert sellest otse oma otsesest ülemust, direktorit, PPP-asutuse juhatust, või kui tegemist on liidu või PPP-asutuse huvidega, siis OLAFit või Euroopa Prokuratuuri. PPP-asutuse finantsjuhtimist auditeerivate välisaudiitoritega sõlmitavates lepingutes nähakse ette välisaudiitori kohustus teavitada direktorit, või kui viimane on juhtumiga seotud, siis juhatust mis tahes kahtlustatavast ebaseaduslikust tegevusest, pettusest või korruptsioonist, mis võib kahjustada liidu, PPP-asutuse või selle liikmete huve.
            
         
         
            Artikkel 25
            Peaarvepidaja
            
               1.   Juhatus määrab ametisse peaarvepidaja, kes töötab personalieeskirjade alusel, kui neid kohaldatakse PPP-asutuse töötajate suhtes, ja kes on täielikult sõltumatu oma ülesannete täitmisel. Peaarvepidaja vastutab PPP-asutuses järgmise eest:
               
                           a)
                        
                        
                           nõuetekohane maksete tegemine, tulude kogumine ja kindlaksmääratud saada olevate summade sissenõudmine;
                        
                     
                           b)
                        
                        
                           raamatupidamisarvestuse pidamine ning raamatupidamisaruannete koostamine ja esitamine vastavalt käesoleva määruse 8. peatükile;
                        
                     
                           c)
                        
                        
                           raamatupidamiseeskirjade ning kontoplaani täitmine vastavalt käesoleva määruse 8. peatükile;
                        
                     
                           d)
                        
                        
                           raamatupidamisarvestuse süsteemi kehtestamine ja heakskiitmine ning vajaduse korral selliste eelarvevahendite käsutaja sisseseatud süsteemide heakskiitmine, mis on mõeldud raamatupidamisandmete koostamiseks või põhjendamiseks;
                        
                     
                           e)
                        
                        
                           rahavoogude juhtimine.
                        
                     Esimese lõigu punktis d osutatud ülesannete puhul on peaarvepidajal õigus igal ajal kontrollida heakskiitmise kriteeriumide järgimist.
            
            
               2.   Kaks või enam PPP-asutust võivad ametisse nimetada sama peaarvepidaja.
               PPP-asutused võivad ka komisjoniga kokku leppida, et komisjoni peaarvepidaja tegutseb ka PPP-asutuse peaarvepidajana.
               Samuti võivad nad kulutõhususe kaalutlustel anda komisjoni peaarvepidajale täita osa PPP-asutuse peaarvepidaja ülesannetest.
               Käesolevas lõikes osutatud juhtudel teevad nad vajalikud korraldused, et vältida mis tahes huvide konflikti.
            
            
               3.   Peaarvepidaja hangib eelarvevahendite käsutajalt kogu teabe, mis on vajalik PPP-asutuse finantsseisundit ja eelarve täitmist täielikult ja täpselt kajastava raamatupidamise aastaaruande koostamiseks. Eelarvevahendite käsutaja tagab selle teabe usaldusväärsuse.
            
            
               4.   Enne direktoripoolset heakskiitmist allkirjastab peaarvepidaja raamatupidamisaruanded, tõendades seega, et ta on piisavalt kindel, et raamatupidamisaruanded annavad PPP-asutuse finantsolukorrast õige ja õiglase ülevaate.
               Esimese lõigu kohaldamisel kontrollib peaarvepidaja, et raamatupidamisaruanded on koostatud kooskõlas artiklis 47 osutatud raamatupidamiseeskirjadega ning et kõik tulud ja kulud on raamatupidamises kajastatud.
               Peaarvepidajal on õigus saadud teavet kontrollida ja teha mis tahes täiendavaid kontrolle, mida ta peab raamatupidamise aastaaruande allakirjutamiseks vajalikuks.
               Vajaduse korral teeb peaarvepidaja reservatsioone, selgitades täpselt selliste reservatsioonide laadi ja ulatust.
               Kui lõikest 5 ei tulene teisiti, on üksnes peaarvepidajal õigus hallata raha ja raha ekvivalente. Peaarvepidaja vastutab nende turvalise hoidmise eest.
            
            
               5.   Peaarvepidaja võib juhul, kui see on hädavajalik tema kohustuste täitmiseks kooskõlas PPP-asutuse finantsreeglitega, delegeerida teatavad ülesanded personalieeskirjade alusel töötavatele töötajatele, kui PPP-asutuse töötajate suhtes kohaldatakse personalieeskirju.
            
            
               6.   Ilma et see piiraks distsiplinaarmeetmete võtmist, võib juhatus igal ajal ajutiselt või lõplikult peatada peaarvepidaja ametivolitused. Sellisel juhul nimetab juhatus ametisse ajutise peaarvepidaja.
            
         
         
            Artikkel 26
            Finantsjuhtimises osalejate vastutus
            
               1.   Artiklid 18–27 ei piira kriminaalvastutust, mida võidakse finantsjuhtimises osalejate suhtes kohaldada asjakohaste siseriiklike õigusaktide ja selliste kehtivate sätete alusel, mis käsitlevad Euroopa Liidu finantshuvide kaitset ja võitlust Euroopa Liidu ametnikke või liikmesriikide ametnikke hõlmava korruptsiooni vastu.
            
            
               2.   Eelarvevahendite käsutaja ja peaarvepidaja suhtes võib rakendada distsiplinaarmeetmeid ja rahalist vastutust personalieeskirjades sätestatud tingimustel. Ebaseadusliku tegevuse, pettuse või korruptsiooni korral, mis võib kahjustada PPP-asutuse huve, suunatakse küsimus kohaldatavates õigusaktides määratud asutustele või organitele, eelkõige OLAFile.
            
            
               3.   Igalt töötajalt võib nõuda, et ta hüvitaks tervikuna või osaliselt kahju, mis ta on PPP-asutusele tekitanud raske eksimuse tõttu oma kohustuste täitmisel või seoses nende täitmisega. Pärast kohaldatavate õigusaktidega distsiplinaarküsimuste puhuks ettenähtud formaalsuste täitmist teeb ametisse nimetav asutus põhjendatud otsuse.
            
         
         
            Artikkel 27
            Huvide konflikt
            
               1.   Käesoleva peatüki tähenduses finantsjuhtimises osalejad ja teised isikud, sealhulgas juhatuse liikmed, kes on seotud eelarve täitmise ja haldamisega, sh seda ette valmistavate toimingutega, ning eelarve auditeerimise või kontrolliga, ei astu samme, mille tagajärjel võivad nende oma huvid sattuda vastuollu PPP-asutuse huvidega. Nad võtavad ka sobivaid meetmeid, et hoida ära huvide konflikti tekkimine oma ametikohast tulenevate ülesannete täitmisel ja lahendada olukorrad, mida võib objektiivselt pidada huvide konfliktiks, võttes arvesse asutamisaktis sätestatud PPP-asutuse eripära.
               Sellise huvide konflikti ohu korral suunab asjaomane isik asja pädevale asutusele. Pädev asutus kinnitab kirjalikult, kas huvide konflikti esineb. Sellisel juhul tagab pädev asutus, et asjaomane isik lõpetab kogu oma tegevuse kõnealuses asjas. Pädev asutus võtab mis tahes asjakohaseid lisameetmeid.
            
            
               2.   Lõike 1 kohaldamisel mõistetakse huvide konfliktina olukorda, kui lõikes 1 osutatud finantsjuhtimises osaleja või muu isiku ülesannete erapooletut ja objektiivset täitmist ohustavad perekonna-, emotsionaalsete, poliitiliste või rahvuslike sidemete või majanduslike huvidega seotud põhjused või mis tahes muud põhjused, mis tulenevad otsestest või kaudsetest isiklikest huvidest.
            
            
               3.   Lõikes 1 osutatud pädevaks asutuseks on direktor. Kui asjaomaseks töötajaks on direktor, on pädev asutus juhatus. Juhatuse liiget hõlmava huvide konflikti korral on pädevaks asutuseks juhatus, kust on välja arvatud kõnealune liige.
            
            
               4.   PPP-asutus võtab vastu huvide konfliktide ärahoidmist ja kõrvaldamist käsitlevad reeglid ning avaldab igal aastal oma veebisaidil juhatuse liikmete huvide deklaratsioonid.
            
         
         5. PEATÜKK
         
            SISEAUDIITOR
         
         
            Artikkel 28
            Siseaudiitori nimetamine, tema volitused ja ülesanded
            
               1.   PPP-asutus näeb ette siseauditi ülesande, mida tuleb täita asjakohaste rahvusvaheliste standardite kohaselt.
            
            
               2.   Siseauditi ülesannet peab täitma komisjoni siseaudiitor. Siseaudiitoriks ei või olla eelarvevahendite käsutaja ega peaarvepidaja.
            
            
               3.   Siseaudiitor nõustab PPP-asutust riskide juhtimisel, esitades sõltumatuid arvamusi haldus- ja kontrollsüsteemide taseme kohta ning andes soovitusi toimingute teostamise tingimuste parandamiseks ja usaldusväärse finantsjuhtimise edendamiseks.
               Siseaudiitori ülesanne on eelkõige:
               
                           a)
                        
                        
                           hinnata asutusesiseste juhtimissüsteemide sobivust ja tõhusust ning talituste tegevuse tulemuslikkust programmide ja meetmete rakendamisel, lähtudes nendega seotud riskidest;
                        
                     
                           b)
                        
                        
                           hinnata kõigi eelarve täitmise toimingute suhtes kohaldatavate sisekontrolli- ja -auditisüsteemide tulemuslikkust ja tõhusust.
                        
                     
            
               4.   Siseaudiitor täidab oma ülesandeid PPP-asutuse kõigi toimingute ja talituste suhtes. Siseaudiitoril on täielik ja piiramatu juurdepääs kogu teabele, mis on vajalik tema ülesannete täitmiseks, vajaduse korral kohapeal, sealhulgas liikmesriikides ja kolmandates riikides.
            
            
               5.   Siseaudiitor tutvub artiklis 23 osutatud eelarvevahendite käsutaja iga-aastase konsolideeritud tegevusaruande ja muude üksikasjalike andmetega.
            
            
               6.   Siseaudiitor annab oma tähelepanekutest ja soovitustest aru juhatusele ja direktorile. PPP-asutus tagab audititest tulenevate soovituste põhjal meetmete võtmise.
            
            
               7.   Siseaudiitor esitab aruande ka järgmistel juhtudel:
               
                           a)
                        
                        
                           tõsiste riskidega ei ole tegeletud ning soovitusi ei ole arvesse võetud;
                        
                     
                           b)
                        
                        
                           esineb pikki viivitusi eelmistel aastatel tehtud soovituste rakendamisel.
                        
                     Juhatus ja direktor tagavad auditi käigus esitatud soovituste rakendamise korrapärase järelevalve. Juhatus vaatab läbi artiklis 23 osutatud teabe ning kontrollib, kas soovitused on täielikult ja õigeaegselt rakendatud.
               Iga PPP-asutus kaalub, kas tema siseaudiitori aruannetes antud soovitused on sobivad, et nende alusel vahetada häid tavasid teiste PPP-asutustega.
            
            
               8.   PPP-asutus teeb siseaudiitori kontaktandmed kättesaadavaks kõikidele kulutoimingutega seotud füüsilistele ja juriidilistele isikutele, et neil oleks siseaudiitoriga võimalik konfidentsiaalselt ühendust võtta.
            
            
               9.   Siseaudiitori aruanded ja järeldused tehakse üldsusele kättesaadavaks üksnes pärast seda, kui siseaudiitor on kinnitanud nende põhjal võetavad meetmed.
            
         
         
            Artikkel 29
            Siseaudiitori sõltumatus
            
               1.   Siseaudiitor on auditite tegemisel täiesti sõltumatu. Komisjon kehtestab siseaudiitori suhtes kohaldatavad erinormid, mis tagavad, et siseaudiitor on täielikult sõltumatu oma ülesannete täitmisel, ja milles määratakse kindlaks siseaudiitori vastutus.
            
            
               2.   Siseaudiitorile ei tohi anda juhiseid ega seada piiranguid nende ülesannete täitmisel, mis talle on ametisse nimetamisel finantsmääruse alusel antud.
            
         
         
            Artikkel 30
            Siseauditi üksuse loomine
            
               1.   Juhatus võib kulutõhususe ja lisaväärtuse põhimõtteid nõuetekohaselt arvesse võttes luua siseauditi üksuse, mis täidab oma ülesandeid vastavalt asjakohastele rahvusvahelistele standarditele.
               Siseauditi üksuse eesmärk, volitused ja vastutus nähakse ette siseauditi hartas ja juhatus peab need heaks kiitma.
               Siseauditi üksuse iga-aastase auditeerimiskava koostab siseauditi üksuse juht, võttes muu hulgas arvesse direktori koostatud PPP-asutuse riskihinnangut.
               Iga-aastase auditeerimiskava vaatab läbi ja kinnitab juhatus.
               Siseauditi üksus annab juhatusele ja direktorile aru oma leidude ja soovituste kohta.
               Kui PPP-asutuse siseauditi üksus ei ole kulutõhus või ei suuda täita rahvusvahelisi standardeid, võib PPP-asutus otsustada jagada siseauditi üksuse ülesandeid teiste sama poliitikavaldkonna PPP-asutustega.
               Sellistel juhtudel lepivad asjaomaste PPP-asutuste juhatused kokku ühise siseauditi üksuse toimimise üksikasjad.
               Siseauditiga tegelejad teevad teabe ja auditiaruannete vahetamise kaudu tõhusat koostööd ning koostavad vajaduse korral ühiseid riskianalüüse ja teostavad ühisauditeid.
            
            
               2.   Juhatus ja direktor tagavad siseauditi üksuse soovituste rakendamise korrapärase järelevalve.
            
         
         6. PEATÜKK
         
            TULU- JA KULUTEHINGUD
         
         
            Artikkel 31
            Tulude haldamine
            
               1.   Tulude haldamine hõlmab saadaolevate summade eelarvestuste koostamist, sissenõutavate nõuete kindlaksmääramist ja alusetult makstud summade sissenõudmist. Samuti hõlmab see võimalust kindlaksmääratud nõuetest loobuda, kui see on asjakohane.
            
            
               2.   Alusetult makstud summad nõutakse tagasi.
               Kui ettenähtud tähtajaks ei ole sissenõudekorraldust täidetud, teavitab peaarvepidaja vastutavat eelarvevahendite käsutajat ning algatab viivitamata sissenõude täitmise kõikide seaduses ette nähtud vahenditega, sealhulgas tasaarvestuse, või kui see ei ole võimalik, sundtäitmise kaudu.
               Kui vastutav eelarvevahendite käsutaja kavatseb loobuda või osaliselt loobuda kindlaksmääratud saada oleva summa sissenõudmisest, tagab ta, et loobumine on korrakohane ja kooskõlas usaldusväärse finantsjuhtimise ja proportsionaalsuse põhimõtetega. Loobumisotsust tuleb põhjendada. Loobumisotsuses märgitakse, et on võetud sissenõudmismeetmeid, ning õiguslikud ja faktilised asjaolud, millel otsus põhineb.
               Peaarvepidaja peab sissenõudmisele kuuluvate summade loetelu. PPP-asutuse nõuded on loetelus rühmitatud vastavalt sissenõudekorralduse väljastamise kuupäevale. Peaarvepidaja esitab selles ka otsused loobuda või osaliselt loobuda kindlaksmääratud summadest. Loetelu lisatakse artiklis 53 osutatud PPP-asutuse eelarvehalduse ja finantsjuhtimise aruandele.
            
            
               3.   Võlgnevuste tähtajaks tasumata jätmise korral nõutakse võlateatises märgitud tähtajaks tasumata võlgnevustelt intressi vastavalt määruse (EL, Euratom) 2018/1046 artiklile 99.
            
            
               4.   PPP-asutuse kolmandatele isikutele esitatavate nõuete ja PPP-asutusele kolmandatelt isikutelt esitatavate nõuete suhtes kohaldatakse viieaastast aegumistähtaega.
            
         
         
            Artikkel 32
            Liikmete rahaline osalus
            
               1.   PPP-asutus esitab oma liikmetele maksetaotlused rahalise osaluse osaliseks või täielikuks tasumiseks vastavalt tingimustele ja ajavahemikele, mis on sätestatud asutamisaktis või mis on nendega kokku lepitud.
            
            
               2.   PPP-asutuse liikmetelt rahalise osalusena saadud vahenditelt teenitud intress läheb PPP-asutuse eelarvesse.
            
            
               3.   Liikmed kannavad oma osa PPP-asutuse halduskuludest. PPP-asutuse kaudu toetusesaajad, kes ei ole PPP-asutuse liikmed või liikmetega seotud üksused, ei pea sellistes kuludes otseselt, kaudselt ega muus vormis osalema. Eelkõige ei paluta ega nõuta sellistelt toetusesaajatelt PPP-asutuse kaasrahastatavates projektides osalemise korral PPP-asutuse halduskuludes osalemist.
            
         
         
            Artikkel 33
            Kulude haldamine
            
               1.   Kulude haldamisel võtab eelarvevahendite käsutaja eelarvelisi ja juriidilisi kulukohustusi, tõendab kulusid ja kinnitab makseid ning valmistab ette assigneeringute kasutamist.
            
            
               2.   Iga kuluartikli suhtes võetakse kulukohustus ning kulu tõendatakse, kinnitatakse ja makstakse.
               Kulude tõendamine on toiming, mille käigus vastutav eelarvevahendite käsutaja kinnitab finantstehingu.
               Kulude kinnitamine on toiming, mille käigus vastutav eelarvevahendite käsutaja, olles kindlaks teinud, et assigneeringud on kättesaadavad, annab peaarvepidajale käsu maksta välja tõendatud kulud.
            
            
               3.   Iga meetme puhul, mis võib põhjustada PPP-asutuse eelarvest makstava kulutuse, võtab eelarvevahendite käsutaja eelarvelise kulukohustuse enne juriidilise kohustuse võtmist kolmandate isikute suhtes.
            
            
               4.   PPP-asutuse iga-aastases tööprogrammis nähakse ette, et PPP-asutuse tegevusvaldkonda kuuluvate tegevuste täitmiseks tehtavate kulude puhul on vaja juhatuse luba, tingimusel et käesolevas lõikes esitatud elemendid on selgelt kindlaks määratud.
               Iga-aastane tööprogramm sisaldab üksikasjalikke eesmärke ja oodatavaid tulemusi, sealhulgas tulemusnäitajaid. See sisaldab järgmist:
               
                           a)
                        
                        
                           rahastatavate tegevuste kirjeldus;
                        
                     
                           b)
                        
                        
                           teave igale tegevusele eraldatava summa kohta;
                        
                     
                           c)
                        
                        
                           teave PPP-asutusele usaldatud programmi rakendamise üldstrateegia kohta;
                        
                     
                           d)
                        
                        
                           tõhususe kasvu ja koostoime saavutamise strateegia;
                        
                     
                           e)
                        
                        
                           organisatsioonilise juhtimise strateegia ja sisekontrollisüsteemid, sealhulgas nende ajakohastatud pettustevastane strateegia ja näide meetmetest, millega ennetatakse huvide konflikti, õigusnormide eiramist ja pettusi käsitlevate juhtumite kordumist, eelkõige kui puudused on kaasa toonud kriitiliste soovituste esitamise vastavalt artiklile 23 või artikli 28 lõikele 6.
                        
                     PPP-asutus võtab konkreetse aasta tööprogrammi vastu eelneva aasta lõpuks. Iga-aastane tööprogramm avaldatakse PPP-asutuse veebisaidil.
               Iga-aastase tööprogrammi oluline muudatus võetakse vastu sama korra järgi nagu esialgne tööprogramm vastavalt asutamisakti sätetele.
               Juhatus võib delegeerida volitused teha tööprogrammi mitteolulisi muudatusi PPP-asutuse eelarvevahendite käsutajale.
            
         
         
            Artikkel 34
            Tähtajad
            Kulude maksmisel tuleb järgida määruse (EL, Euratom) 2018/1046 artiklis 116 sätestatud tähtaegu.
         
         7. PEATÜKK
         
            PPP-ASUTUSE EELARVE TÄITMINE
         
         
            Artikkel 35
            PPP-asutuse rahalise toetuse vormid
            
               1.   PPP-asutuste rahaline toetus aitab saavutada liidu poliitikaeesmärki ja konkreetseid tulemusi ning võib olla järgmises vormis:
               
                           a)
                        
                        
                           asjaomase tegevuse kuludega sidumata maksed, mis põhinevad:
                           
                                       i)
                                    
                                    
                                       kas valdkondlike normide või komisjoni otsustega kehtestatud tingimuste täitmisel või
                                    
                                 
                                       ii)
                                    
                                    
                                       eelnevalt kindlaks määratud vahe-eesmärkide või tulemusnäitajate alusel mõõdetavate tulemuste saavutamisel;
                                    
                                 
                     
                           b)
                        
                        
                           tegelikult tekkinud rahastamiskõlblike kulude hüvitamine;
                        
                     
                           c)
                        
                        
                           ühikuhinnad, mida kasutatakse kõikide või teatavate spetsiifiliste eelnevalt selgelt kindlaks määratud rahastamiskõlblike kulude kategooriate puhul, väljendatuna summana ühiku kohta;
                        
                     
                           d)
                        
                        
                           kindlasummalised maksed, mida kasutatakse üldises mõistes kõikide või teatavate spetsiifiliste eelnevalt selgelt kindlaks määratud rahastamiskõlblike kulude kategooriate puhul;
                        
                     
                           e)
                        
                        
                           ühtse määra alusel rahastamine, mida kasutatakse teatavate spetsiifiliste eelnevalt selgelt kindlaks määratud rahastamiskõlblike kulude kategooriate puhul, kohaldades protsendimäära;
                        
                     
                           f)
                        
                        
                           punktides a–e nimetatud vormide kombinatsioon.
                        
                     Esimese lõigu punkti a kohased PPP-asutuste rahalised toetused määratakse kindlaks kooskõlas määruse (EL, Euratom) 2018/1046 artikli 181 valdkondlike õigusnormidega või komisjoni otsusega. Esimese lõigu punktide c, d ja e kohased PPP-asutuste rahalised toetused määratakse kindlaks kooskõlas määruse (EL, Euratom) 2018/1046 artikliga 181 või valdkondlike õigusnormidega.
            
            
               2.   Rahalise toetuse asjakohase vormi kindlaksmääramisel võetakse võimalikult suures ulatuses arvesse potentsiaalsete vahendite saajate huve ja raamatupidamismeetodeid.
            
            
               3.   Vastutav eelarvevahendite käsutaja annab artiklis 23 osutatud iga-aastases konsolideeritud tegevusaruandes aru lõike 1 esimese lõigu punktides a ja f sätestatud kuludega sidumata maksete kohta.
            
         
         
            Artikkel 36
            Kolmanda isiku hindamisele tuginemine
            Määruse (EL, Euratom) 2018/1046 artiklit 126 kohaldatakse mutatis mutandis.
         
         
            Artikkel 37
            Kolmanda isiku audititele tuginemine
            Kohaldatakse määruse (EL, Euratom) 2018/1046 artiklit 127.
         
         
            Artikkel 38
            Juba kättesaadava teabe kasutamine
            Kohaldatakse määruse (EL, Euratom) 2018/1046 artiklit 128.
         
         
            Artikkel 39
            Koostöö liidu finantshuvide kaitse tagamiseks
            Määruse (EL, Euratom) 2018/1046 artiklit 129 kohaldatakse mutatis mutandis.
         
         
            Artikkel 40
            Komisjonile pettuste ja muude finantsrikkumiste kohta esitatav teave
            
               1.   Ilma et see piiraks määruse (EL, Euratom) nr 883/2013 artikli 8 lõikes 1 ja määruse (EL) 2017/1939 artikli 24 lõikes 1 kehtestatud kohustusi, teavitab PPP-asutus komisjoni viivitamata arvatavatest pettusejuhtumitest ja muudest finantsrikkumistest.
               Lisaks sellele teavitab PPP-asutus komisjoni kõigist pooleliolevatest või lõpetatud Euroopa Prokuratuuri või OLAFi uurimistest ning Euroopa Kontrollikoja või siseauditi talituse audititest või kontrollidest, ohustamata seejuures uurimiste konfidentsiaalsust.
            
            
               2.   Kui juhtum võib mõjutada komisjoni kohustust täita liidu eelarvet või seada tõsiselt ohtu liidu maine, teavitab Euroopa Prokuratuur ja/või OLAF viivitamata komisjoni kõigist pooleliolevatest või lõpetatud uurimistest, ohustamata seejuures nende konfidentsiaalsust.
            
         
         
            Artikkel 41
            Varajase avastamise ja kõrvalejätmise süsteem
            Kohaldatakse määruse (EL, Euratom) 2018/1046 artiklit 93 ja V jaotise 2. peatüki 2. jagu.
         
         
            Artikkel 42
            Menetlus- ja haldusnormid ning e-valitsust käsitlevad sätted
            Määruse (EL, Euratom) 2018/1046 V jaotise 3. peatükki ja 2. peatüki 1. ja 3. jagu kohaldatakse mutatis mutandis.
         
         
            Artikkel 43
            Hanked
            
               1.   Hangete suhtes kohaldatakse määruse (EL, Euratom) 2018/1046 VII jaotist, kui käesoleva artikli lõigetest 2–5 ja muudest võimalikest erisätetest, mis on kehtestatud PPP-asutuse asutamisaktis või sellise programmi alusaktis, mille rakendamine PPP-asutusele on usaldatud, ei tulene teisiti.
            
            
               2.   Lepingute puhul, mille maksumus jääb 60 000 euro ja määruse (EL, Euratom) 2018/1046 artiklis 175 sätestatud künniste vahele, võib alla 60 000 euro suuruse maksumusega lepingute sõlmimiseks kasutada määruse (EL, Euratom) 2018/1046 I lisa 1. peatüki 2. jaos kehtestatud menetlust.
            
            
               3.   PPP-asutus võib taotleda õigust osaleda hankijana komisjoni või institutsioonidevaheliste lepingute ning Euroopa Liidu teiste asutuste ja PPP-asutuste lepingute sõlmimisel.
            
            
               4.   PPP-asutus võib ilma avaliku hankemenetluseta sõlmida artikli 20 lõikes 2 osutatud talitlustevahelise kokkuleppe.
               PPP-asutus võib oma liikmetega, välja arvatud Euroopa Liit, sõlmida ilma avaliku hankemenetluseta lepingu selliste kaupade tarneks, teenuste osutamiseks või tööde tegemiseks, mida liikmed tarnivad, osutavad või teevad vahetult, ilma kolmandate isikute abi kasutamata.
               Esimese ja teise lõigu kohaselt tarnitud kaupu, osutatud teenuseid või tehtud tööd ei käsitata osana liikmete osalusest PPP-asutuse eelarvesse.
            
            
               5.   PPP-asutus võib oma haldusvajaduste katmiseks kasutada ühist hankemenetlust koos vastuvõtva liikmesriigi hankijaga või liikmesriikide, Euroopa Vabakaubanduse Assotsiatsiooni riikide või Euroopa Liidu kandidaatriikide selliste hankijatega, kes on asutuse liikmed. Sel juhul kohaldatakse määruse (EL, Euratom) 2018/1046 artiklit 165 mutatis mutandis.
               PPP-asutus võib kasutada ühist hankemenetlust koos tema liikmeteks olevate erasektori osalejatega või siis liidu programmides osalevate riikide hankijatega, kes on tema liikmed. Sel juhul kohaldatakse määruse (EL, Euratom) 2018/1046 artiklit 165 mutatis mutandis.
            
         
         
            Artikkel 44
            Eksperdid
            
               1.   Määruse (EL, Euratom) 2018/1046 artiklit 237 kohaldatakse mutatis mutandis, kui valitakse eksperte, kelle suhtes kohaldatakse PPP-asutusele rakendada usaldatud programmi alusaktis sätestatud erimenetlusi.
               PPP-asutus võib kasutada komisjoni või muude liidu või PPP-asutuste koostatud nimekirju.
               PPP-asutus võib vajaduse korral ja nõuetekohaselt põhjendatud juhtudel valida sobivate oskustega nimekirjavälise isiku.
            
            
               2.   Määruse (EL, Euratom) 2018/1046 artiklit 238 kohaldatakse mutatis mutandis tasustamata ekspertide suhtes.
            
         
         
            Artikkel 45
            Toetused
            
               1.   Toetuste suhtes kohaldatakse määruse (EL, Euratom) 2018/1046 VIII jaotist, kui muudest võimalikest erisätetest, mis on kehtestatud PPP-asutuse asutamisaktis või sellise programmi alusaktis, mille rakendamine PPP-asutusele on usaldatud, ei tulene teisiti.
            
            
               2.   PPP-asutus kasutab asjaomaseid kindlasummalisi makseid, ühikuhindu või ühtse määra alusel rahastamist, mis on lubatud vastavalt määruse (EL, Euratom) 2018/1046 artikli 181 lõikele 3 vastutava komisjoni eelarvevahendite käsutaja otsusega, programmide puhul, mille rakendamine on usaldatud PPP-asutusele. Sellise otsuse puudumisel võib PPP-asutus esitada vastutavale komisjoni eelarvevahendite käsutajale ettepaneku otsuse vastuvõtmiseks, millele on lisatud üksikasjalikud põhjendused. Otsuse ettepanek peab olema kooskõlas määruse (EL, Euratom) 2018/1046 artikli 181 lõikega 3. Vastutav komisjoni eelarvevahendite käsutaja teavitab PPP-asutust oma otsusest ettepanek vastu võtta või tagasi lükata, ning selle põhjustest. Vastutav komisjoni eelarvevahendite käsutaja võib määruse (EL, Euratom) 2018/1046 artikli 181 lõikega 3 vastavuse tagamiseks võtta kavandatavad otsused vastu muudatustega.
            
         
         
            Artikkel 46
            Auhinnad
            
               1.   Auhindade suhtes kohaldatakse määruse (EL, Euratom) 2018/1046 IX jaotise sätteid, kui käesoleva artikli lõikest 2 ja muudest võimalikest erisätetest, mis on kehtestatud PPP-asutuse asutamisaktis või sellise programmi alusaktis, mille rakendamine PPP-asutusele on usaldatud, ei tulene teisiti.
            
            
               2.   Teateid, mille auhindade ühikuväärtus on 1 000 000 eurot või rohkem, võib avaldada ainult siis, kui need on sätestatud artikli 33 lõikes 4 osutatud iga-aastases tööprogrammis ning pärast seda, kui teave selliste auhindade kohta on esitatud komisjonile, kes edastab teabe vastavalt määruse (EL, Euratom) 2018/1046 artikli 206 lõikele 2 Euroopa Parlamendile ja nõukogule.
            
         
         8. PEATÜKK
         
            RAAMATUPIDAMISRAAMISTIK
         
         
            Artikkel 47
            Raamatupidamiseeskirjad
            PPP-asutus loob raamatupidamissüsteemi, milles esitatakse õigeaegselt täpset, täielikku ja usaldusväärset teavet.
            PPP-asutuse peaarvepidaja kohaldab eeskirju, mille komisjoni peaarvepidaja on vastu võtnud rahvusvaheliselt tunnustatud avaliku sektori raamatupidamisstandardite alusel.
            Käesoleva artikli esimese lõike kohaldamisel kohaldatakse määruse (EL, Euratom) 2018/1046 artikleid 80–84 ja 87. Määruse (EL, Euratom) 2018/1046 artikleid 85 ja 86 kohaldatakse mutatis mutandis.
         
         
            Artikkel 48
            Raamatupidamise aastaaruande struktuur
            PPP-asutuse raamatupidamise aastaaruanne koostatakse iga eelarveaasta kohta, mis kestab 1. jaanuarist 31. detsembrini. Nimetatud raamatupidamise aastaaruanne koosneb järgmisest:
            
                        a)
                     
                     
                        PPP-asutuse finantsaruanded;
                     
                  
                        b)
                     
                     
                        PPP-asutuse eelarve täitmise aruanded.
                     
                  
         
            Artikkel 49
            Tõendavad dokumendid
            Iga raamatupidamise aastaaruande kanne põhineb asjakohastel tõendavatel dokumentidel vastavalt käesoleva määruse artikli 20 lõikele 5.
         
         
            Artikkel 50
            Finantsaruanded
            
               1.   Finantsaruanded koostatakse eurodes ja need koosnevad käesoleva määruse artiklis 47 osutatud raamatupidamiseeskirjade kohaselt järgmisest:
               
                           a)
                        
                        
                           bilanss, milles kajastatakse kõiki varasid ja kohustusi ning finantsseisundit eelneva eelarveaasta 31. detsembri seisuga;
                        
                     
                           b)
                        
                        
                           tulemiaruanne, milles kajastatakse eelneva eelarveaasta majandustulemust;
                        
                     
                           c)
                        
                        
                           rahavoogude aruanne, milles näidatakse eelarveaasta jooksul laekunud ja väljamakstud summad ning sularahapositsioon aasta lõpus;
                        
                     
                           d)
                        
                        
                           netovara muutuste aruanne, milles esitatakse ülevaade aasta jooksul toimunud reservide muutustest ning kumulatiivsed tulemused.
                        
                     
            
               2.   Finantsaruannetes esitatakse teave, sealhulgas teave raamatupidamispõhimõtete kohta, sellisel viisil, et see oleks asjakohane, usaldusväärne, võrreldav ja arusaadav.
            
            
               3.   Finantsaruannete lisad täiendavad ja selgitavad lõikes 1 osutatud aruannetes esitatud teavet ja annavad kogu täiendava teabe, mis on ette nähtud käesoleva määruse artiklis 47 osutatud raamatupidamiseeskirjadega ning rahvusvaheliselt tunnustatud raamatupidamisstandarditega, kui selline teave on PPP-asutuse tegevuse seisukohast asjakohane. Kõnealused lisad sisaldavad vähemalt järgmist teavet:
               
                           a)
                        
                        
                           raamatupidamispõhimõtted, -eeskirjad ja -meetodid;
                        
                     
                           b)
                        
                        
                           lisad, milles antakse lisateavet, mida ei ole esitatud finantsaruannetes endis, kuid mis on vajalik õiglase ülevaate andmiseks.
                        
                     
            
               4.   Eelarveaasta sulgemise ja üldise raamatupidamisarvestuse esitamise vahelisel ajal teeb peaarvepidaja kõik korrigeerimised, mida on vaja sellise raamatupidamise aastaaruande koostamiseks, mis annab õige ja õiglase ülevaate.
            
         
         
            Artikkel 51
            Eelarve täitmise aruanded
            
               1.   Eelarve täitmise aruanded koostatakse eurodes ja need on aastate kaupa võrreldavad. Need koosnevad järgmisest:
               
                           a)
                        
                        
                           aruanded, millesse on koondatud kõik eelarve tulu- ja kulutoimingud asjaomasel eelarveaastal;
                        
                     
                           b)
                        
                        
                           seletuskirjad, milles täiendatakse ja selgitatakse aruandes esitatud teavet.
                        
                     
            
               2.   Eelarve täitmise aruannete struktuur on samasugune kui PPP-asutuse eelarve oma.
            
            
               3.   Eelarve täitmise aruanded sisaldavad järgmist:
               
                           a)
                        
                        
                           teave tulude kohta, eelkõige tulude eelarvestuse, tulude laekumise ja kindlaksmääratud nõuete muutuste kohta;
                        
                     
                           b)
                        
                        
                           teave kättesaadavate kulukohustuste assigneeringute kogusumma ja maksete assigneeringute kogusumma muudatuste kohta;
                        
                     
                           c)
                        
                        
                           teave kättesaadavate kulukohustuste assigneeringute kogusumma ja maksete assigneeringute kogusumma kasutamise kohta;
                        
                     
                           d)
                        
                        
                           teave täitmata, eelnevast eelarveaastast üle kantud ja eelarveaasta jooksul võetud kulukohustuste kohta.
                        
                     
         
         
            Artikkel 52
            Esialgsed raamatupidamisaruanded ja lõplikud aruanded
            
               1.   PPP-asutuse peaarvepidaja saadab oma esialgse raamatupidamise aastaaruande komisjoni peaarvepidajale ja kontrollikojale järgneva eelarveaasta 1. märtsiks.
               PPP-asutuse peaarvepidaja saadab ka järgmise aasta 1. märtsiks komisjoni peaarvepidajale konsolideerimiseks vajalikud raamatupidamisandmed viimase poolt kindlaksmääratud viisil ja vormis.
            
            
               2.   Vastavalt määruse (EL, Euratom) 2018/1046 artikli 246 lõikele 1 esitab kontrollikoda 1. juuniks oma tähelepanekud PPP-asutuse esialgse raamatupidamise aastaaruande kohta.
            
            
               3.   PPP-asutuse peaarvepidaja saadab 15. juuniks komisjoni peaarvepidajale konsolideerimiseks vajalikud raamatupidamisandmed komisjoni poolt kindlaksmääratud viisil ja vormis, eesmärgiga koostada lõplik konsolideeritud raamatupidamise aastaaruanne.
               Pärast PPP-asutuse esialgset raamatupidamise aastaaruannet käsitlevate kontrollikoja tähelepanekute kättesaamist koostab peaarvepidaja PPP-asutuse lõpliku raamatupidamise aastaaruande. Direktor saadab lõpliku raamatupidamise aastaaruande juhatusele, kes esitab aastaaruande kohta oma arvamuse.
               Direktor saadab lõpliku raamatupidamise aastaaruande koos juhatuse arvamusega komisjoni peaarvepidajale ning kontrollikojale, Euroopa Parlamendile ja nõukogule hiljemalt järgmise eelarveaasta 1. juuliks.
               PPP-asutuse peaarvepidaja saadab oma esitiskirja kõnealuse raamatupidamise aastaaruande kohta ka kontrollikojale ning nimetatud esitiskirja koopia komisjoni peaarvepidajale. Esitiskiri koostatakse samal kuupäeval, kui koostati PPP-asutuse lõplik raamatupidamise aastaaruanne.
               Lõplikele raamatupidamisaruannetele lisatakse peaarvepidaja deklaratsioon, milles viimane kinnitab, et lõplikud raamatupidamise aastaaruanded on koostatud kooskõlas käesoleva peatükiga ning kohaldatavate raamatupidamispõhimõtete, -eeskirjade ja -meetoditega.
               Link veebisaidi lehekülgedele, kus on esitatud PPP-asutuse lõplik raamatupidamisaruanne, avaldatakse Euroopa Liidu Teatajas järgmise aasta 15. novembriks.
               PPP-asutuse direktor saadab hiljemalt järgmise eelarveaasta 30. septembriks kontrollikojale vastuse kontrollikoja esitatud aastaaruande suhtes tehtud tähelepanekute kohta. Direktori vastused saadetakse samal ajal ka komisjonile.
            
         
         
            Artikkel 53
            Eelarvehalduse ja finantsjuhtimise aastaaruanne
            
               1.   PPP-asutus koostab aruande, milles käsitletakse eelarvehaldust ja finantsjuhtimist asjaomasel eelarveaastal. Aruandes esitatakse nii absoluutarvuna kui ka protsendina andmed vähemalt assigneeringute kasutamise määra kohta koos kokkuvõtva teabega assigneeringute ümberpaigutuste kohta erinevate eelarvepunktide vahel.
            
            
               2.   Direktor saadab eelarvehalduse ja finantsjuhtimise aruande Euroopa Parlamendile, nõukogule, komisjonile ja kontrollikojale järgmise eelarveaasta 31. märtsiks.
            
         
         9. PEATÜKK
         
            VÄLISAUDIT, EELARVE TÄITMISELE HEAKSKIIDU ANDMINE JA PETTUSTEVASTANE VÕITLUS
         
         
            Artikkel 54
            Välisaudit
            
               1.   Sõltumatu välisaudiitor kontrollib enne PPP-asutuse raamatupidamise aastaaruande võimalikku komisjoni lõplikusse raamatupidamise aastaaruandesse konsolideerimist, kas PPP-asutuse tulud, kulud ja finantsseisund on asjaomase PPP-asutuse raamatupidamise aastaaruandes nõuetekohaselt esitatud.
               Kui asutamisaktis ei ole sätestatud teisiti, koostab kontrollikoda kooskõlas Euroopa Liidu toimimise lepingu artikli 287 lõikega 1 PPP-asutuse kohta aasta eriaruande. Selle aruande koostamisel arvestab kontrollikoda esimeses lõigus osutatud sõltumatu välisaudiitori auditit ja meetmeid, mida on võetud välisaudiitori järeldustele reageerimiseks.
            
            
               2.   PPP-asutus saadab oma lõplikult vastu võetud eelarve kontrollikojale. Ta teatab kontrollikojale võimalikult kiiresti kõigist artiklite 6, 8 ja 12 alusel tehtud otsustest ja võetud meetmetest.
            
            
               3.   Kontrollikoja tehtav kontroll on reguleeritud määruse (EL, Euratom) 2018/1046 artiklitega 254–259.
            
         
         
            Artikkel 55
            Eelarve täitmisele heakskiidu andmise menetluse ajakava
            
               1.   Nõukogu soovituse põhjal annab Euroopa Parlament heakskiidu direktori tegevusele n aasta eelarve täitmisel enne aasta n + 2 15. maid, kui asutamisaktis ei ole sätestatud teisiti. Direktor teavitab juhatust Euroopa Parlamendi tähelepanekutest, mis on esitatud eelarve täitmisele heakskiidu andmise otsusele lisatud resolutsioonis.
            
            
               2.   Kui lõikes 1 sätestatud kuupäevast ei ole võimalik kinni pidada, teatab Euroopa Parlament või nõukogu direktorile edasilükkamise põhjustest.
            
            
               3.   Kui Euroopa Parlament lükkab eelarve täitmisele heakskiitu andva otsuse tegemise edasi, teeb direktor koostöös juhatusega kõik endast oleneva, et võimalikult kiiresti võtta meetmeid selle otsuse tegemist takistavate asjaolude kõrvaldamiseks või kõrvaldamise hõlbustamiseks.
            
         
         
            Artikkel 56
            Eelarve täitmisele heakskiidu andmise menetlus
            
               1.   Otsus eelarve täitmisele heakskiidu andmise kohta hõlmab kõiki PPP-asutuse tulude ja kulude kontosid ja nende saldot ning finantsaruandes näidatud PPP-asutuse varasid ja kohustusi.
            
            
               2.   Eelarve täitmisele heakskiidu andmiseks tutvub Euroopa Parlament pärast seda, kui nõukogu on seda juba teinud, PPP-asutuse raamatupidamise aastaaruande ja finantsaruannetega. Samuti tutvub ta kontrollikoja koostatud aastaaruande ja PPP-asutuse direktori saadetud vastustega, asjaomase eelarveaasta kohta kontrollikoja koostatud võimalike eriaruannetega ja kontrollikoja avaldusega, mis kinnitab raamatupidamise aastaaruande usaldatavust ning raamatupidamisarvestuse aluseks olevate tehingute seaduslikkust ja korrektsust.
            
            
               3.   Euroopa Parlamendi taotluse korral esitab direktor talle määruse (EL, Euratom) 2018/1046 artikli 261 lõike 3 kohaselt kogu teabe, mida on vaja asjaomast eelarveaastat käsitleva eelarve täitmisele heakskiidu andmise menetluse tõrgeteta rakendamiseks.
            
         
         
            Artikkel 57
            Järelmeetmed
            
               1.   Direktor võtab kõik asjakohased meetmed, et järgida eelarve täitmisele heakskiidu andmist käsitlevale Euroopa Parlamendi otsusele lisatud tähelepanekuid ja eelarve täitmisele heakskiidu andmist käsitlevale nõukogu vastuvõetud soovitusele lisatud märkusi.
            
            
               2.   Euroopa Parlamendi või nõukogu taotluse korral annab direktor aru lõikes 1 osutatud tähelepanekute ja märkuste põhjal võetud meetmetest. Direktor saadab aruande koopia komisjonile ja kontrollikojale.
            
         
         
            Artikkel 58
            Komisjoni, kontrollikoja ja OLAFi kohapealsed kontrollid
            
               1.   PPP-asutus annab komisjoni töötajatele ja teistele komisjoni volitatud isikutele, samuti kontrollikojale auditite tegemiseks vajaliku juurdepääsu oma tegevuskohtadele ja ruumidele ning kogu teabele, sealhulgas elektroonilisele teabele.
            
            
               2.   OLAF võib korraldada juurdlusi, sealhulgas kohapealset kontrolli ja inspekteerimist määruses (EL, Euratom) nr 883/2013 ja nõukogu määruses (Euratom, EÜ) nr 2185/96 (12) sätestatud korras, eesmärgiga teha kindlaks, kas on esinenud pettust, korruptsiooni või mis tahes muud liidu finantshuve kahjustavat ebaseaduslikku tegevust.
            
         
         10. PEATÜKK
         
            LÕPP- JA ÜLEMINEKUSÄTTED
         
         
            Artikkel 59
            Teabenõuded
            Komisjon ja PPP-asutuse liikmed, välja arvatud Euroopa Liit, võivad PPP-asutuselt nõuda neile vajalikku teavet ja selgitusi eelarveküsimuste kohta oma pädevusvaldkonna raames.
         
         
            Artikkel 60
            PPP-asutuse finantsreeglite vastuvõtmine
            
               1.   Ilma et see piiraks lõike 2 kohaldamist, võtab iga määruse (EL, Euratom) 2018/1046 artiklis 71 osutatud PPP-asutus vastu uued finantsreeglid üheksa kuu jooksul alates kuupäevast, mil PPP-asutus lisati nimetatud määruse artikli 71 kohaldamisalasse.
            
            
               2.   Iga määruse (EL, Euratom) 2018/1046 artiklis 71 osutatud PPP-asutus, kes on juba võtnud kooskõlas määrusega (EL, Euratom) nr 966/2012 vastu oma finantsreeglid, vaatab need läbi, et tagada kooskõla käesoleva määrusega. Läbivaadatud finantsreeglid peavad jõustuma hiljemalt 1. septembriks 2019.
            
         
         
            Artikkel 61
            Kehtetuks tunnistamine
            
               1.   Delegeeritud määrus (EL) nr 110/2014 tunnistatakse kehtetuks alates käesoleva määruse jõustumise kuupäevast. Kõnealuse määruse artiklit 20 ja artikli 31 lõiget 4 kohaldatakse siiski kuni 31. detsembrini 2019.
            
            
               2.   Viiteid kehtetuks tunnistatud määrusele käsitatakse viidetena käesolevale määrusele ja loetakse vastavalt lisa vastavustabelile.
            
         
         
            Artikkel 62
            Jõustumine
            Käesolev määrus jõustub järgmisel päeval pärast selle avaldamist Euroopa Liidu Teatajas. Seda kohaldatakse alates sellest kuupäevast. Artiklit 23 ja artikli 33 lõiget 4 kohaldatakse siiski alates 1. jaanuarist 2020, välja arvatud artikli 33 lõike 4 punkt c, mida kohaldatakse alates 1. jaanuarist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. märts 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 193, 30.7.2018, lk 1.
         
            (2)  Komisjoni 30. septembri 2013. aasta delegeeritud määrus (EL) nr 110/2014 Euroopa Parlamendi ja nõukogu määruse (EL, Euratom) nr 966/2012 artiklis 209 osutatud avaliku ja erasektori partnerlusel põhinevate asutuste näidisfinantsmääruse kohta (ELT L 38, 7.2.2014, lk 2).
         
            (3)  Euroopa Parlamendi ja nõukogu 25. oktoobri 2012. aasta määrus (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 (ELT L 298, 26.10.2012, lk 1).
         
            (4)  Euroopa Parlamendi ja nõukogu 28. oktoobri 2015. aasta määrus (EL, Euratom) 2015/1929, millega muudetakse määrust (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju (ELT L 286, 30.10.2015, lk 1).
         
            (5)  Komisjoni 30. oktoobri 2015. aasta delegeeritud määrus (EL) 2015/2461, millega muudetakse delegeeritud määrust (EL) nr 110/2014 Euroopa Parlamendi ja nõukogu määruse (EL, Euratom) nr 966/2012 artiklis 209 osutatud avaliku ja erasektori partnerlusel põhinevate asutuste näidisfinantsmääruse kohta (ELT L 342, 29.12.2015, lk 1).
         
            (6)  Komisjoni 18. detsembri 2018. aasta delegeeritud määrus (EL) 2019/715 raamfinantsmääruse kohta asutustele, mis on asutatud Euroopa Liidu toimimise lepingu ja Euroopa Aatomienergiaühenduse asutamislepingu alusel ning millele osutatakse Euroopa Parlamendi ja nõukogu määruse (EL, Euratom) 2018/1046 artiklis 70 (ELT L 122, 10.5.2019, lk 1).
         
            (7)  Komisjoni 29. oktoobri 2012. aasta delegeeritud määrus (EL) nr 1268/2012, mis käsitleb Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) kohaldamise eeskirju (ELT L 362, 31.12.2012, lk 1).
         
            (8)  Euroopa Parlamendi ja nõukogu 11. septembri 2013. aasta määrus (EL, Euratom) nr 883/2013, mis käsitleb Euroopa Pettustevastase Ameti (OLAF) juurdlusi ning millega tunnistatakse kehtetuks Euroopa Parlamendi ja nõukogu määrus (EÜ) nr 1073/1999 ja nõukogu määrus (Euratom) nr 1074/1999 (ELT L 248, 18.9.2013, lk 1).
         
            (9)  Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 31.10.2017, lk 1).
         
            (10)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (11)  Nõukogu 29. veebruari 1968. aasta määrus (EMÜ, Euratom, ESTÜ) nr 259/68, millega kehtestatakse Euroopa ühenduste ametnike personalieeskirjad ja muude teenistujate teenistustingimused ning komisjoni ametnike suhtes ajutiselt kohaldatavad erimeetmed (EÜT L 56, 4.3.1968, lk 1).
         
            (12)  Nõukogu 11. novembri 1996. aasta määrus (Euratom, EÜ) nr 2185/96, mis käsitleb komisjoni tehtavat kohapealset kontrolli ja inspekteerimist, et kaitsta Euroopa ühenduste finantshuve pettuste ja igasuguse muu eeskirjade eiramiste eest (EÜT L 292, 15.11.1996, lk 2).
      
      
         
            LISA
            
               Vastavustabel
            
            
                        Komisjoni delegeeritud määrus (EL) nr 110/2014
                     
                     
                        Käesolev määrus
                     
                  
                        Artikkel 1
                     
                     
                        Artikkel 1
                     
                  
                        Artikkel 2
                     
                     
                        Artikkel 2
                     
                  
                        Artikkel 3
                     
                     
                        Artikkel 3
                     
                  
                        Artikkel 4
                     
                     
                        Artikkel 4
                     
                  
                        Artikkel 5
                     
                     
                        Artikkel 5
                     
                  
                        Artikkel 6
                     
                     
                        Artikkel 6
                     
                  
                        Artikkel 7
                     
                     
                        Artikkel 8
                     
                  
                        Artikkel 8
                     
                     
                        Artikkel 9
                     
                  
                        Artikkel 9
                     
                     
                        Artikkel 10
                     
                  
                        Artikkel 10
                     
                     
                        Artikkel 12
                     
                  
                        Artikkel 11
                     
                     
                        Artikkel 13
                     
                  
                        Artikkel 12
                     
                     
                        Artikkel 14
                     
                  
                        Artikkel 13
                     
                     
                        Artikkel 15
                     
                  
                        Artikkel 14
                     
                     
                        Artikkel 16
                     
                  
                        Artikkel 15
                     
                     
                        Artikkel 17
                     
                  
                        Artikkel 16
                     
                     
                        Artikkel 19
                     
                  
                        Artikkel 17
                     
                     
                        Artikkel 20
                     
                  
                        Artikkel 18
                     
                     
                        Artikkel 21
                     
                  
                        Artikkel 19
                     
                     
                        Artikkel 22
                     
                  
                        Artikkel 20
                     
                     
                        Artikkel 23
                     
                  
                        Artikkel 21
                     
                     
                        Artikkel 24
                     
                  
                        Artikkel 22
                     
                     
                        Artikkel 25
                     
                  
                        Artikkel 23
                     
                     
                        Artikkel 26
                     
                  
                        Artikkel 24
                     
                     
                        Artikkel 27
                     
                  
                        Artikkel 25
                     
                     
                        Artikkel 18
                     
                  
                        Artikkel 26
                     
                     
                        Artikkel 28
                     
                  
                        Artikkel 27
                     
                     
                        Artikkel 29
                     
                  
                        Artikkel 28
                     
                     
                        Artikkel 30
                     
                  
                        Artikkel 29
                     
                     
                        Artikkel 31
                     
                  
                        Artikkel 30
                     
                     
                        Artikkel 32
                     
                  
                        Artikkel 31
                     
                     
                        Artikkel 33
                     
                  
                        Artikkel 32
                     
                     
                        Artikkel 34
                     
                  
                        Artikkel 33
                     
                     
                        Artikkel 43
                     
                  
                        Artikkel 34
                     
                     
                        Artikkel 44
                     
                  
                        Artikkel 35
                     
                     
                        Artikkel 45
                     
                  
                        Artikkel 36
                     
                     
                        Artikkel 46
                     
                  
                        Artikkel 37
                     
                     
                        Artikkel 42
                     
                  
                        Artikkel 38
                     
                     
                        Artikkel 47
                     
                  
                        Artikkel 39
                     
                     
                        Artiklid 48 ja 53
                     
                  
                        Artikkel 40
                     
                     
                        Artiklid 47 ja 50
                     
                  
                        Artikkel 41
                     
                     
                        Artikkel 50
                     
                  
                        Artikkel 42
                     
                     
                        Artikkel 51
                     
                  
                        Artikkel 43
                     
                     
                        Artikkel 52
                     
                  
                        Artikkel 44
                     
                     
                        Artikkel 47
                     
                  
                        Artikkel 45
                     
                     
                        Artikkel 47
                     
                  
                        Artikkel 46
                     
                     
                        Artikkel 54
                     
                  
                        Artikkel 47
                     
                     
                        Artikkel 55
                     
                  
                        Artikkel 47a
                     
                     
                        Artikkel 56
                     
                  
                        Artikkel 47b
                     
                     
                        Artikkel 57
                     
                  
                        Artikkel 48
                     
                     
                        Artikkel 58
                     
                  
                        Artikkel 49
                     
                     
                        Artikkel 59
                     
                  
                        Artikkel 50
                     
                     
                        Artikkel 60
                     
                  
                        Artikkel 51
                     
                     
                        Artikkel 62